Дангасалар учун ажойиб иш — ойига...\n19.10.2021 23:03 0 4448\nБританиянинг кўрпа-тўшак ишлаб чиқарувчи «Crafted Bed» компанияси матрас текширувчилари учун бўш иш ўринларини таклиф қилмоқда. Номзодлардан кун бўйи тўшакда ётиш ва Netflix сериалларини томоша қилиш талаб этилади. Бу ҳақда Британиянинг Mirror нашри хабар бермоқда.\nКаравотда ётганликлари учун уларга йилига 24 минг фунт таклиф қилишмоқда — бу тахминан йилига 33 минг доллар, ойига 2750 доллар дегани. Асосий шарти —синовдан ўтказилаётган маҳсулотлар — компания сотаётган матрасларга батафсил ва тушунарли изоҳлар ёзиш қобилиятига эга бўлиш.\nМатрас ҳар ҳафта синовчининг уйига етказиб берилади. Бундан чиқди офисга боришга ҳам ҳожат йўқ.\n«Биз бу вазифаларни таклиф этаётганимиздан жуда хурсандмиз, чунки мижозлар эҳтиёжини қондириш биз учун ниҳоятда муҳим», — дейди Crafted Beds компанияси маркетинг менежери Браян Диллон.\nМатрасларнинг сифатини баҳолаш учун унинг устида ҳафтасига 37 ярим соат вақтни ўтказишга мажбур. Ходим тестни ўтказишга бутун эътиборини жалб қилиши учун унда ёлғиз ётишига тўғри келади.\nБуюк Британия иш матрас\nХориж 28/11, 23:23\nБритания армияси Россия таҳдиди туфайли Германияга қайтмоқда\nХориж 25/11, 23:31\nМуҳожирлар қабристони: бўғоздан ўтишга уринганлар ҳалокатга дучор бўлишди


Тошкент шаҳрида навбатдаги иситиш мавсумига тайёргарлик ишлари ниҳоясига етди\n15:15 / 26.11.2015\nТошкент шаҳар ҳокимлигида “Тошиссиққуввати” ИЧБ унитар корхонаси иштирокида матбуот анжумани бўлиб ўтди. Унда корхона раҳбари Фарҳод Ҳамидхонов жорий куз-қиш мавсумига қандай тайёргарлик кўрилгани тўғрисида маълумот берди.\nУнинг сўзларига кўра, иситиш мавсуми бошлангунга қадар 19та қозон таъмирдан чиқарилган, 481 та маҳаллий қозонхона ҳамда 61та насос жорий таъмир қилинган. Шунингдек, магистлар ва тақсимловчи қувурларнинг 449 километри таъмирдан чиқарилди, хусусан, 30 километрлик қувурлар қайта ётқизилган, 92 километрда изоляция тикланган.\n“Тошиссиққуввати” ИЧБ УК тасарруфида жами 170та қозонхона мавжуд бўлиб, уларнинг 3таси марказий (2-ИМ, “Сувсоз”, “Саноатэнерго”), 116таси локал ва 51таси модул типидаги автоматик тарзда ишловчи қозонхоналардир.\nМатбуот анжуманида Тошкент шаҳрида жами 13149та бино, шу жумладан, 9141та кўп қаватли уй иссиқлик тармоқларига улангани айтиб ўтилди.


Пенсияни ҳисоблаб чиқариш учун олинадиган стаж ва иш ҳақини ҳисобга олиш тартибига қандай ўзгартириш киритилади | NORMA.UZ\nПенсияни ҳисоблаб чиқариш учун олинадиган стаж ва иш ҳақини ҳисобга олиш тартибига қандай ўзгартириш киритилади\n«Фуқароларнинг давлат пенсия таъминоти тўғрисида»ги Қонунга тузатишлар киритилди (24.12.2018 йилдаги ЎРҚ–508-сон Қонунга қаранг).\nЭслатиб ўтамиз, 2019 йил 1 январдан бошлаб фуқароларнинг меҳнатга ҳақ тўлаш тарзидаги даромадларидан бюджетдан ташқари Пенсия жамғармасига ушлаб қолинадиган суғурта бадаллари бекор қилинади (29.06.2018 йилдаги ПФ–5468-сон Фармоннинг 2-бандига қаранг).\nШу сабабли 2019 йилдан пенсияларни тайинлаш учун олинадиган меҳнат стажини ҳисобга олиш ва ўртача ойлик иш ҳақини аниқлашнинг янги тартиби белгиланмоқда.\nҲозир пенсияни ҳисоблаб чиқараётганда, агар ходим суғурта бадалларини тўлаган бўлса, ҳар қандай иш ҳисобга олинади. 2019 йил 1 январгача амалга ошириладиган меҳнат фаолияти даври учун меҳнат стажини аниқлашда мазкур тартиб қўлланилади. Ушбу санадан кейин бажариладиган иш даврини ҳисобга олиш учун эса, суғурта бадаллари бекор қилингани сабабли, меҳнатга ҳақ тўлаш тарзидаги даромадлар ҳисобланган ҳар қандай иш инобатга олинади. Тегишли ҳужжат лойиҳасида кўрсатилган ушбу ўзгартиришлар ҳақида илгари ёзган эдик.\nТегишинча, пенсияни ҳисоблаб чиқариш учун иш ҳақига, шунингдек иш ҳақининг натурал қисмига:\n2019 йил 1 январга қадар бўлган давр учун – суғурта бадаллари ҳисобланадиган меҳнатга ҳақ тўлаш тарзидаги барча даромадлар;\n2019 йил 1 январдан кейинги давр учун – ҳисобланган меҳнатга ҳақ тўлаш тарзидаги барча даромадлар қўшилади.\nШунингдек иш вақтини ҳисобга олиб бўлмайдиган ходимларга пенсия ҳисоблаб чиқариш тартиби аниқлаштирилди. Бунда якка тартибдаги тадбиркорлар ва улар томонидан ёлланган ходимлар, деҳқон хўжалиги ва оилавий тадбиркорлик субъекти аъзолари ҳақида сўз бормоқда. Уларга пенсия ҳисоблаш учун 2019 йил 1 январгача бўлган давр учун иш ҳақи миқдори – тўланган суғурта бадаллари миқдоридан, ушбу санадан кейин эса тўланган ЯИТ миқдоридан келиб чиқиб аниқланади.\nЧет элда ёлланиб ишлаган фуқаролар учун пенсия ҳисоблашнинг худди шундай тартиби амал қилади. Шу тариқа, уларнинг 2019 йил 1 январгача чет элдаги меҳнат фаолияти даври – суғурта бадалларини тўлаган бўлсалар, ундан кейинги давр эса ЯИТ тўлаган бўлсалар, стажга қўшиб ҳисобланади.\nТузатишлар «Халқ сўзи» газетасида чоп этилган ва 1.01.2019 йилдан кучга киради.\nИжтимоий нафақаларни олиш жуда соддалаштирилди\n1 сентябрдан пенсия ва нафақалар 10%га оширилади\nИжтимоий ҳимоя: иккита нафақа ва иккита маълумотнома – давлат хизматлари марказлари орқали\nМаҳаллаларда ижтимоий нафақаларни олиш тартиби соддалаштирилди\nПенсия тўловларидаги ҳуқуқбузарликлар мониторингда аниқланади


Урганчда соғлом одамлар ҳам карантинга олинди – Отабеков вазиятга изоҳ берди | Qalampir.uz\nУрганчда соғлом одамлар ҳам карантинга олинди – Отабеков вазиятга изоҳ берди\nЖамият\t23 Апрель 15:31 7125\nКоронавирус тарқалишининг олдини олиш чора-тадбирлари доирасида Ўзбекистоннинг турли ҳудудларида карантин марказлари ташкил этилган. Жумладан, Хоразм вилояти, Урганч шаҳрида ҳам.\nМаълумотларга кўра, Урганч шаҳридаги карантин ҳудудида тушунарсиз сабабларга кўра, соғлом одамлар ҳам карантинга олинган. Карантин ҳудудида яшаш шароити ўта ёмон. Ҳар сафар шифокорлар навбатчилиги алмашганда улар ўзларининг янгича тартиб-қоидаларини ўрнатишади.\nТаъкидланишича, овқатлари яхши эмас. Ювиниш учун шароит йўқ, 5 ҳафтада бир марта чўмилиш имкони берилади. Кимдир нимадир талаб қилса, жазоланиши билан таҳдид қилишади.\n“Уларга ҳеч қандай тиббий ёрдам кўрсатилмаслиги аниқ бўлди. Карантиндагиларни шунчаки ушлаб туришибди. Штабда ҳеч қандай маълумот берилмаяпти. Ҳеч қандай дори воситаси йўқ ва ҳеч қандай даволаш ишлари олиб борилмаяпти”, дейилади мурожаатда.\nБугун, АОКА штабида ўтган брифингда иштирок этган Вазирлар Маҳкамаси ҳузуридаги Санитария-эпидемиология назорати давлат инспекцияси бошлиғи Нурмат Отабеков мазкур масалага ойдинлик киритди.\n“Тошкент Тиббиёт академиясининг Урганч филиалига жорий йилнинг 5 апрель куни Шовот тумани ҳарбий қисмидан бемор билан мулоқотда бўлган 52 киши кузатиш учун кўчирилди.\nУлар бемор эмас ва улар учун махсус даволаш муолажалари шарт эмас”, деди Нурмат Отабеков.\nРасмий вакилнинг таъкидлашича, барча қаватларда ювиниш хоналари мавжуд. 3 маҳал овқат берилади.\n“Меню витамин ва минераларга бой таомлар асосида тузилган. Озуқалар сифати санитария-эпидемиолик хизмати томонидан назорат қилинади”, деди Нурмат Отабеков.\n23 Май 10:39 46260\n23 Май 00:56 38826\n23 Май 10:17 33990\n25 Май 16:12 31696\n25 Май 23:18 29805


Дуо ибодатдир | Ислом Нури\n9370 марта кўрилган\nОламлар Рабби Аллоҳга беадад ҳамдлар бўлсин. Пайғамбар ва элчиларнинг афзали Муҳаммад ибн Абдуллоҳга, у зотнинг оилалари ва асҳобларига салоту саломлар бўлсин.\n«Дуо ибодатдир»,- дейдилар Расулуллоҳ соллаллоҳу алайҳи ва саллам. Ибодат эса қўрқув, умид ва муҳаббат мажмуи натижасида юзага келадиган маълум ҳаракат ва ҳолатлардан иборатдир. Дуода ҳам ана шу учта сифат очиқ-ойдин акс этади. Яъни, инсон биринчидан, Аллоҳдан қўрқиб, Унга дуо қилишга ўзида эҳтиёж сезади. Яратгандан шу дунёга юборадиган балоларидан омон сақлашини, охиратдаги азобидан халос этишини сўраб дуо қилади. Иккинчидан, одам боласи ўз ҳаёти давомида бу оламнинг яхшиликларидан баҳраманд бўлишни, охиратда эса Аллоҳнинг розилиги ва жаннатига сазовор этилишини умид қилиб илтижо этади. Учинчидан, иймонли киши ўзи ҳали сўрамасидан, сўрашга ақли етмасидан туриб унга қанчадан-қанча бебаҳо неъматларни ато қилиб қўйгани учун Раббини яхши кўриб, Унга шукр бажо келтириб ва Ундан рози бўлган ҳолда дуо қилади.\nМаълумки ибодат фақат Аллоҳгагина қилинади ва одамзод бу дунёга мана шу вазифа учун юборилган. Демак дуо ҳам Аллоҳга қилинади ва инсоннинг умри дуою илтижоларга йўғрилган ҳолда ўтиши лозим. Шундагина у хайрли ва баракали бўлади.\nДуо мусулмон киши учун шундай улуғ бир имкониятки, бу неъмат мўмин кишидан ҳаёти давомида ҳеч қачон олиб қўйилмайди. Бундан бошқа жамики воситалар, неъматлар муаққат бўлиб, қачондир уларнинг барчасидан инсон маҳрум бўлиб қолиши мумкин. Агар инсон танасининг аъзолари ҳаракатдан бутунлай тўхтаб қолган бўлса ҳам, унда ҳали ақл, жон мавжуд экан, у юқоридаги имтиёздан фойдаланишда давом эта олади. Тўғриси, дунёдан кетар чоғида ҳар қандай мусулмон энг сўнгги имкон ва эҳтиёж сифатида дуо ўқишга, калима ўгиришга муҳтож бўлади. Ундан ҳаётининг охирги лаҳзаларида қайтариб олинадиган сўнгги имконият ҳам дуодир.\nДуо инсон учун ўта муҳим эҳтиёж саналади. Унга муҳтож бўлмаган бирор кимса йўқ бу дунёда. Шоҳ ҳам, гадо ҳам, оч ҳам, тўқ ҳам, шунингдек бою камбағал, олиму оми ҳамма-ҳамма дуо билан яшайди. Тинч бўлса ҳам, нотинч бўлса ҳам кимдир яширин, кимдир ошкора, кимдир тўғри, кимдир нотўғри дуо ўқийди, тилак тилайди. Халқнинг ибораси билан айтганда, қочган ҳам худо дейди, қувган ҳам.\nБироқ худо деганларнинг ҳаммаси ҳам мақсадга эришавермайди. Асосий гап шундаки, дуодек бу улуғ неъмат қадрининг инсон ҳаётида тутган ўрнини ҳамма ҳам тўғри англаб етавермайди, ундан тўғри фойдалана олмайди. Баъзилар бу соҳада динимиз ўргатган йўллардан чалғиб, турли хил хурофот ва бидъатларга берилиб кетадилар, шайтоннинг васвасасига алданиб, беҳуда нарсаларни ўқиб, ҳеч нарсага эришолмасдан дунёдан ўтадилар. Яна бошқа бировлар бўлса мақсад сари интилишда қўлланиладиган ушбу бебаҳо воситага ўзлари муҳтож бўлиб турсалар ҳам умуман мурожаат қилмайдилар. Шундай қилиб улар ўзлари билмаган ҳолда ўзларини жуда кўп манфаатлардан бутунлай маҳрум қилиб юраверадилар.\nАллоҳнинг марҳаматига сазовор бўлиб, дуолари ижобат этиладиган кишилар эса, ҳар ишда бўлгани каби илтижо-дуоларини ҳам Аллоҳу Расулнинг ва салафи солиҳинларнинг йўлларига мувофиқ равишда адо этувчи инсонлар бўладилар.\nБиз бу рисоламизда дуонинг фазилатлари, унинг инсон ҳаёти ва фаолиятидаги аҳамияти, шунингдек, дуо қилишнинг қоидалари ҳақида маълумот беришга ҳаракат қиламиз.\nДуо илм, эътиқод ва тарбиядир\nРасулуллоҳ соллаллоҳу алайҳи ва салламдан ворид бўлган ёки Қуръони Каримда келган маъсур дуоларни ўқир экансиз, улардан олам-олам маъно ва маърифат ҳосил қиласиз. Ақида борасидаги тушунчаларингиз тиниқлашади, эътиқод-иймонингиз мустаҳкамланади. Хулқу атворингиз ислоҳ топади, ўзингизни ўзингиз тарбия қиласиз. Дин ва дунё ўртасидаги мувозанатнинг қандай бўлиши кераклигини ўрганасиз.\nМасалан,أَصْبَحْنَا وَ أَصْبَحَ الْمُلْكُ لِلَّهِ «Асбаҳна ва асбаҳал мулку лиллаҳ» — «Биз ҳам, бутун мулк-подшоҳлик ҳам Аллоҳники бўлгани ҳолда тонг оттирдик», деб бошланадиган эрталабки дуони ўқиётганингизда сиз ўзингиз ва бутун олам Аллоҳники эканига иқрорлик билдирасиз. Олам илгари ҳам Аллоҳники эди, бугун ҳам Уникидир, ҳар куни Уникидир. Демак, унинг ичидаги яхшиликлару ёмонликлар ҳам Унинг измига бўйсунган ҳолда юзага келади. Бинобарин, сиз ўз дуоингизда олдингиздаги куннинг яхшиликларига эриштиришини ва ёмонликларидан асрашини шу куннинг эгасидан илтижо қилиб сўрайсиз. Аслини олганда, қимирлаган жон борки, эртадан кечгача ўзи учун бирор яхшилик-фойда ҳосил қилиш ва ўзидан ёмонликларни даф этиш учун ҳаракат қилади, елиб-югуради. Бу ҳамма учун тушунарли, оддий ҳақиқат. Аммо ана шу ҳаракатларга киришишдан олдин инсон боласи бир неча калималар орқали ўз аҳволи ва мақсадини парвардигорига - барча яхшилик ва ёмонлик жилови Унинг иродасига боғланиб турган Зотга арзи ҳол этиб қўйса ва шундан кейин умиду ишонч билан йўлга тушса, унинг ишлари анча осонлашмасмиди?! Албатта осонлашарди. Ахир меҳрибон пайғамбаримиз айни шу мақсад билан ўз умматларига бу дуоларни ўргатганлар ва ўқишга тарғиб этганлар.\nҚуръон ва суннатдаги дуоларнинг мазмун-моҳиятига яхшироқ назар солсангиз, унда инсон боласининг дунё ва охиратда юзага келадиган барча эҳтиёжлари ифода этилганига амин бўласиз. Келажакда уни нималар кутаётганини, ҳали унинг бошига нима ишлар тушадию, у ўз Раббига нималар деб ёлворади, буни бандасининг ўзи билмайди. Аммо дуолар билан таниша бошлаган пайтда ана ўша мавҳумликлар унга қандайдир маънода ойдинлашгандек туюлади. Ҳаёт биносининг қанчалар мураккаб қилиб қурилган эканлигини чуқурроқ тушунади ва шунга яраша тайёргарлик кўриш лозимлигини ҳис эта бошлайди.\nСиз яна шу дуода давом этиб: رَبِّ أَعُوذُ بِكَ مِنَ الْكَسَلِ وَ سُوءِ الْكِبَرِ- дея ялқовликдан паноҳ беришини Аллоҳдан сўрайсиз. Шундан сўнг дин ва дунё юмушларига рўбарў бўлар экансиз, энди ўз сўзингизга амал қилган ҳолда дангасаликни йиғиштириб, ғайрат, шижоат ва умид билан ҳаракатга тушасиз. Одамзоднинг, жумладан мусулмонларнинг ҳаётдаги муваффақиятсизликлари асосан диний ва дунёвий соҳадаги сусткашликлари ҳамда ялқовликларидан келиб чиқишини ана шу юқоридаги иборадан англаб олиш қийин эмас.\nСиз дуоларингизнинг аввали ва охирида истиғфор айтасиз ва инсон томонидан содир этилаётган гуноҳлар кўп офату мусибатларга сабаб бўлаётганини ёдингизга оласиз. Мен ҳам шундай гуноҳкор инсонлардан бириман, деган ўй билан ўзингизни Аллоҳ олдида айбдор ҳис этиб: «...гуноҳимга иқрорман, мени кечиргин...», дея илтижо қиласиз. Ўз айби ва хатоларини англаб етиш, ўзини-ўзи ислоҳ қилишга қаттиқ киришиш, дунё ва динни ислоҳ этишнинг калити, айни муаммолар ечимининг дебочасидир.\nҲар куни тонгда мана шундай эътиқод билан уйғонган ва ўзи билан Аллоҳ ўртасидаги аҳду паймонини яна бир карра янгилаб олиб, кейин ҳаёт дарёсига шўнғиган инсон, иншоаллоҳ, фитналар тўлқини орасида ғарқ бўлиб кетмай, яна соғ-саломат кечқурун ўз манзилига қайтишига асос ҳосил қилган бўлади.\nДуо одамнинг ихлосини мустаҳкамлайди, иймонининг зиёдалашувига сабаб бўлади\nДарҳақиқат дуонинг қабул бўлиш шартларидан бири дуо қилувчи кишининг ихлосли бўлишидир. Демак, дуойим қабул бўлсин деган одам ўзида ана шу фазилатни пайдо қилишга интилади, дилини тоза тутиб, ниятини яхши қилишга ҳаракат қилади. Маълумки ихлос ҳар бир ишни ёлғиз Аллоҳнинг розилигини умид этган ҳолда бажаришдир. Инсон ўз ҳожатларини раво этишини сўраб фақат Аллоҳгагина ёлвориши ҳам ихлос саналади. Расулуллоҳ соллаллоҳу алайҳи ва саллам Ибн Аббосга: «Агар бирор нарса сўрамоқчи бўлсанг, Аллоҳдан сўра, ёрдам сўрасанг ҳам Аллоҳдан сўра»- деган эдилар. Бу хусусият одамни ўткинчи дунё молини деб ҳар хил ножинс кимсаларга қулдек муте бўлиб қолишдан сақлайди. Бировларга ялинчоқлик, тилёғламалик ва лаганбардорлик қилиб кун кечиришдан қайтаради. Дуо пайтида инсон ҳар турли ғаразлардан покиза ва холис бўлиши ҳам лозим. Ўз Яратувчисига чин дилдан ёлвораётган одам ўзини бу оламнинг матоҳлари таъсиридан холи қилиб, ҳаёлот осмонидан дунёвий-моддий фикрларни узоқлаштиради. У ўзининг қалбини тириклик ташвишлари юкидан бир зумга бўлса ҳам бўшатиб халос қилар экан, бундай қалб энди фақат Аллоҳнинг ёди билан машғул бўлади. Ана шу қалбда ихлос учун муносиб макон вужудга келади. Араб тилида «халос» ва «ихлос» калималарининг ўзаги ҳам биттадир. Демак, айтиш мумкинки, қалбда ихлос пайдо бўлиши учун уни дунё ҳирсидан халос қилиш керак. Аммо бу гапдан дуода дунёвий нарсаларни сўраб бўлмайди деган маъно келиб чиқмайди. Аксинча, дунёвий ҳожатлар ҳам албатта Аллоҳдан сўралиши лозим. Аллоҳнинг ўзи Қуръонда: «Эй Раббимиз, бизга бу дунёда ҳам яхшилик, охиратда ҳам яхшилик ато қилгин» (Бақара: 201) деб дуо қилишни ўргатган. Расулуллоҳ соллаллоҳу алайҳи ва саллам эса «Оёқ кийимингизнинг ипини ҳам Аллоҳдан сўранглар» деганлар. Бу ерда асосий гап шундаки, сўралаётган нарса дунёвий ашё-матоҳ бўлса-да, ҳақиқатда ўша нарсанинг яратувчиси Аллоҳдир ва бинобарин, Аллоҳ хоҳласагина банда ўша ҳожатига эришиши мумкин. Агар У хоҳламас экан, инсон ўзи минг югурсин, елсин барибир унга етиша олмайди. Демак, одам моддий-дунёвий нарсалар устида ҳам Аллоҳни ёддан чиқармаслиги лозим. Яна шу билан бир қаторда унинг бу дунёдаги моддий нарсаларга бўлган барча ҳожатлари вақтинчалик ва ўткинчи эканлиги, ҳақиқий муҳтожлик эса Қиёмат кунида юзага келиши доимо кўз ўнгида туриши зарур.\nСиз Аллоҳдан нимани сўраётган бўлишингиздан катъий назар бутун вужудингизу тақдирингизни унга топширишга ҳаракат қилинг. Дунёвий режаларингизни, чора-тадбирларингизни бир зумгина унутинг. Чунки сиз ҳозир ўша чора-тадбирларингиз ва режаларингизни амалга ошириб берадиган Зот олдида турибсиз. Агар Унинг розилигини ололсангиз, дуоларингизни Унинг ҳузурига кўтарилишига муваффақ бўлсангиз - чора-тадбирларингизнинг амалга ошгани ҳам, мўлжаллаган режаларингизнинг бароридан келгани ҳам шу. Агар сиз ўз нола-илтижоларингизни Аллоҳ ҳузурига «ўтказа» олмасангиз, унда чораю тадбирлар, елиб-югуришларнинг барчаси бефойда кетади, наъузу биллаҳ.\nСиз, демак, дуо қилиш давомида қалбингизни тарбия қилиб, поклаб ҳам борасиз. Ихлос нима эканлигини илгари ҳам билар эдингизу, аммо энди чин дилдан дуо қилишга интилиш асносида уни яна ҳам яхшироқ ҳис эта бошлайсиз. Ҳаттоки агар Аллоҳ ўзининг азалий ҳикмати тақозоси билан сўраган нарсаларингизни сиз кўзлаган вақтда ато этмаса ҳам, яхши биласизки, сизнинг унга чўзилган қўлингиз ҳаргиз бўш қайтарилмайди. Чунки сиз энг аввало Унга ибодат қилдингиз. Ахир дуо - ибодат. Бўлиб ҳам ибодатнинг мағзи, қаймоғи - энг муҳим жойи. Ҳожатларингизнинг раво бўлиши, сўраганларингизнинг берилиши, аслини олганда, кейинги масала. Энг биринчи масала эса шуки, сиз ўз Раббингизга илтижо қилдингиз, Унга сиғиндингиз, сиз ҳам Унинг ожиз бир бандаси эканингизни Аллоҳга эълон қилдингиз. Сиз бунинг учун энг аввало Ундан албатта савоб олишингиз керак. Ундан кейингина сўраган нарсангизни оласиз, иншоаллоҳ. Сўраган нарсангиз қўшимча «даромад», «устама фойда» бўлади. Сиз Аллоҳга қилган ибодатингиз савобини олишингиз аниқ эканини ўйлаб ҳурсанд бўлинг.\nРасулуллоҳнинг қуйидаги ҳадислари эса ҳар қандай мусулмонни ҳурсанд қилиши аниқ: «Албатта Раббингиз ниҳоятда ҳаёли ва саховатлидир, агар бандаси икки қўлини У тарафга чўзадиган бўлса, уни қуруқ қайтаришга бандасидан ҳаё қилади». (Абу Довуд, Термизий ва Ибн Можа ривоятлари)\n«Кимда-ким гуноҳ қилишни сўраб, яқинлари билан алоқасини узишни сўрамасдан дуо қилар экан, Аллоҳ унга учта нарсадан бирини албатта ато этади: ё қилган дуосини тез фурсатда ижобат қилади, ёки унинг савобини охират учун захира қилиб олиб қўяди, ё эса шу дуоси муқобилида (унга етиши мумкин бўлган) ёмонликни ундан даф этади». Шунда асҳоблар: «Унда биз дуо қилишни яна ҳам кўпайтирамиз», дедилар. Расулуллоҳ соллаллоҳу алайҳи ва саллам: «Аллоҳ сизникидан кўра кўпроқ ато қилувчидир», деб жавоб қилдилар». (Абу Довуд ваТермизий ривоятлари)\nХабарларда ворид бўлишича, Қиёмат куни баъзи инсоннинг бошига шундай машаққатлар тушадики, ўшанда у одам бир оғиз «Субҳаналлоҳ» деган тасбеҳнинг савобига муҳтож бўлиб қолади. Унинг бу дунёда ўзига яраша яхши амаллари ҳам бўлган, аммо ёмон ишлари ҳам бўлиб, мана энди ҳисоб-китоб қилинганда гуноҳлари кўплик қилиб, озгина савоб етмай қолди. Агар ҳаётда у яна озгина ортиқроқ солиҳ амал қилганида, ҳеч бўлмаганда «Алҳамду лиллаҳ», «Субҳаналлоҳ» ёки бошқа бирор яхши калимани лоақал бир марта кўпроқ айтганида эди тарозунинг савоб палласи оғир келиб, у жаннатийлар томонга ўтказиларди. (Қуртубийнинг «Аттазкира» китобидан) Бундан маълум бўладики, инсоннинг бу дунёда қилаётган катта-кичик амалларигина эмас, ҳатто унинг оғзидан чиқадиган бир дона ҳарф ҳам охират куни тарозуга солинади ва муносиб баҳоланади. Шундай экан фурсатни ғанимат билиб дуо, зикр, тиловатларни ҳеч эринмасдан, иложи борича кўпроқ ва кўпроқ қилиб олиш керак. Бу иш учун асло вақтни қизғаниш керакмас. Тилимиз бўш қолди дегунча уни Аллоҳнинг зикри билан машғул қилишга одатланишни Аллоҳ насиб қилсин!\nДуо қилар экансиз, унинг ижобат этилишида зинҳор шубҳа қилманг. Бундай умидсизлик ўзини ўзи ҳалокатга ташлайдиган нодон инсонларгагина хосдир. «Сўраганим билан Аллоҳ берармиди менга», деб ўйлаган киши ўзини ўзи Аллоҳдан бегона қилган, эътиқоди ва ҳиммати паст одам бўлади. Ўзини Аллоҳдан олиб қочган мутакаббир одам ҳам худди шунақа бўлади. Бунга ўхшаган мисолни ҳаётда ҳам учратиш мумкин.\nБаъзи одам ҳаддан ташқари тортинчоқ ва журъатсиз бўлади. Бунинг устига сал нарсага ҳафа бўлиб, бошқаларга зарда қилиб юради. «Девона зарда қилса, ҳуржунига зиён» деган гапнинг мағзини чақмайди. Бирор инсоннинг олдига бориб, унга чиройли сўзлар билан мурожаат қилиб иш битириш уқуви йўқ. «Ҳе, мен борганим билан, айтганим билан у ёрдам берармиди», деб ўзининг йўлини ўзи боғлаб кўяди. «Ҳой инсон, сал яхши ният билан унинг олдига бориб кўргин аввал. Аллоҳ унинг дилига солса, сенинг ишинг битиб кетади. Ишинг битса, у эмас, Аллоҳ битирган бўлади, банда сабабчи бўлади, холос. Унга раҳмат, Аллоҳга эса шукроналар айтасан. Битмаса, ундан кейин яна кўрармиз...», деган гапни тушунмайди у инсон. Бундай киши ҳақида: «Одамови, ёввойи, бунинг қони бизга қўшилмайди», дейишади одамлар. Дарҳақиқат, улар ўз умидсизликлари ва журъатсизликлари туфайли ҳеч кимга қўшилолмай, яқинлари, дўстлари орасида ҳам бегонасифат бўлиб ётсираб юришади.\nБировнинг олдига ёрдам сўраб боришнинг ўзи билан ҳам иш битиб қолмайди. Ёрдам сўрашнинг, бировга мурожаат қилишнинг, муомала қилишнинг ҳам йўли-қоидаси бор. Ана шу қоидаларга амал қилмаган, муомала сирларидан бехабар, қўпол, беодоб ва мутакаббир одамнинг бировга мурожаат қилган, минг югуриб-елган иши битмай қолса, дарров Аллоҳдан ёки бошқалардан ўпкалайди, зарда қилиб тўнини тескари кийиб олади. Ўзим муомала одобини ўринлата олмадим шекилли, балки бунинг бошқа бир сабаби, ҳикмати бордир, демайди. Худди шунга ўхшаб, Аллоҳга илтижо қилишнинг ҳам одоблари бор. Уларнинг баъзилари ҳақида юқорида айтиб ўтдик.\nБир ҳожатбарор, солиҳ инсондан ёрдам сўраганингизда ҳам гапни унинг яхши одам эканини зикр қилишдан, аввалдан кўпчиликка ёрдам бериб юргани учун унга ташаккур айтишдан бошлайсиз. Мабодо у маълум ё номаълум сабабларга кўра сизга ёрдам беролмаса, ундан хафа бўлмайсиз. Бу одамгарчилик қоидаларидан ҳисобланади. Бандалик қоидаларини ҳам мана шунга киёслаб, хулоса қилиб олиш хато бўлмайди.\nДуо – тавҳид, таваккул, сабр\nАллоҳдан ўз ҳожатларини сўраб илтижо қилаётган инсон тавҳиди ва иймонини мустаҳкам қилиши, тақдирга чинакам иймон келтирган бўлиши зарур. «Ҳаётда содир бўладиган нарсаларнинг бари Аллоҳнинг хоҳишига биноан вужудга келади, Унинг измидан ташқари бирон япроқ ҳам жойидан қимирламайди, У рухсат бермаса инсонга бир зирапча ҳам кирмайди», деган эътиқодни ҳар бир мусулмон ўзининг дилига маҳкам тугиб олиши шарт. Бу эътиқод ўрнашиб улгурмаган, тақдирга чин иймон келтирмаган инсон бошига оғир кун тушиб қолганда жуда қаттиқ қўрқиб кетади ва «энди бу ёғига нима қиламан», деб довдираб, ўзини йўқотиб кўяди.\nОғир бир мусибатга йўлиқиб қолган одамнинг мисолини кенгроқ олиб кўрайлик. Бу инсон ҳеч бир чора-тадбир фойда бермайдиган, балки чора-тадбир кўришнинг бирон иложи қолмаган вазиятга тушиб қолди дейлик. Яъни рўпарасида каттакон бир бало таҳдид солиб турган ёки энг ашаддий душманининг қўлига тушиб қолган, атрофида ҳеч кими йўқ одамни тасаввур қилинг... Энди унинг додини ҳеч кимса эшитмайди, қаерларда қолиб кетганини ҳам ҳеч ким билмайди, балки билишга ҳам қизиқмаяпти, дейлик. У эса шу дақиқаларда бир халоскорга, ҳеч бўлмаганда бир холис маслаҳатгўйга шунақанги муҳтожки, буни сўз билан таърифлашнинг асло иложи йўқ. Бирор ёрдами тегиши мумкин бўлган нарсаларнинг барчасидан умиди узилиб бўлган, нажот йўллари кесилиб қолган бундай пайтда инсон боласи қандай ҳолатга тушади? У кимга, нима деб мурожаат қилади? Энг муҳими бунақа вазиятда мусулмон киши ўзини қандай тутмоғи керак?\nАвваламбор, бу мавзуда фақат гапириш осонлигини эътироф қилган ҳолда айтиш лозимки, чин мўмин кишигина шундай синовларга дош бера олиши мумкин. Ҳадисда Аллоҳ таоло мўмин бандасининг бошига юборадиган бало-офатларнинг катта-кичиклигини ўша бандасига ато қилган иймоннинг қувватига қараб белгилаши айтилган. Шунга кўра, чин иймонли бандагина оғир шароитларда ҳам ўзини энг тўғри йўлда ва энг яхши ҳолатда тутиб тура олади. Чунки у атрофини ўраб турган олам билан бўлган барча алоқалари узилиб битган бўлса-да, шу оламнинг эгаси Аллоҳ таоло билан алоқаси ҳали-ҳануз ўзининг ихтиёрида турганини ёдидан чиқармайди. Ҳар қандай оғир вазиятда қолган бўлса ҳам, агар Аллоҳ хоҳласа, унга ҳар бир лаҳзада ёрдам бериши аниқ эканини ич-ичидан ҳис қилади. Ҳозирги оғир ҳолат ҳам унинг бошига ўша қудратли Зотнинг ўзи хоҳлагани учун юборилганини билади ва бунинг учун ҳеч ўксинмайди. Ундан ўзгага ялинмасдан, ўзини махлуқлар олдида хор тутмасдан, сабот билан туришга ҳаракат қилади. Ҳаётда содир бўладиган турли-туман яхши ва ёмон воқеалар сингари ушбу ҳодиса ҳам иймон синовларидан бири эканини ёдга олади. Унинг бу қийин соатларни қандай ўтказаётганини қодир Аллоҳ албатта кўриб-кузатиб турганини, бу банданинг ўз Раббига қилаётган ҳар бир дуоси-ю илтижосини У Зот албатта эшитаётганини, эшитганда ҳам суюб эшитаётганини, Унинг фаришталари ҳар бир сўзни қайд этиб ёзиб боришаётганини яхши билади. Шунинг учун ҳам у инсон сабр-бардош билан Парвардигорга тўхтовсиз дуода бўлади, гуноҳ ва хатоларининг кечирилишини умид этиб илтижо қилади. Охират машаққатлари бундан кўра қаттиқроқ эканини ўйлаб, ундан паноҳ тилайди. Буюк Зотдан бошига тушган кулфатни даф этиб, ўзини халос қилишини сўрайди.\nШулар билан бир қаторда у Аллоҳ томонидан бериладиган ҳар қандай кичкина имкониятдан ҳам тўғри фойдаланишга, фурсатни қўлдан бермасликка интилади. Ақлу заковатини ишга солади, фаҳму фаросатини йўқотмасликка, ўзини қўлга олишга уринади. Довдираб оғзига келган гапларни гапиравермайди, сирларини душманга фош қилиб қўймайди, кўнглига келган ишларни қилавермайди.\nБундай оғир мажбурлик шароитида шариат ҳаром қилган ишлардан қайси бирларини қилиш жоизу, қайси бирлари умуман жоиз эмаслигини эсга олишга тиришади.\nАгар инсонда тақдирга бўлган иймон, ишонч суст бўлса-чи? Бундай ҳолатда унинг аҳволи Қуръондаги мана бу таърифларга мос келиб қолади: «Агар биз инсонга ўз ҳузуримиздан бир неъмат насиб этсак-да, кейин ўша нарсани ундан олиб қўйсак, у дарҳол ноумид, нонкўр бўлиб олади». (Худ: 9)\nУшбу калималар кофир одам ҳақида айтилган бўлса-да, баъзи мусулмон инсон ҳам иймон сустлигидан шу алфозга тушиб қолади. Бундай пайтда у бошидаги мусибатни энди ўзидан бошқа ҳеч ким бартараф қилолмайдигандай, гўё унинг учун тақдир китобининг бундан кейинги варақлари мутлақо бўм-бўшдай, энди уни ўзи хоҳлаганча тўлғазиши керакдай ҳаракат қила бошлайди. Бунақа вазиятда у «Тамом! Ҳаммаси тугади! Бўлганича бўлди...», деб бутунлай умидсиз бўлиб, тушкунликка тушиб қолади. Чиройли сабр қилишнинг ўрнига фақат ёмонликлар ҳақида ҳаёл суриб, ўз асабларини ўзи қақшатиб, жуда оз фурсатда ўзини ўзи еб тамом қилади ёки кўпам ўйлаб ўтирмасдан шошма-шошарлик ва енгилтабиатлик билан динга хилоф йўлларга кириб кетади. Тўхта, сал сабр қилиб, шайтонга таслим бўлмай турайчи, балки ҳеч ким ўйламаган, кутмаган ердан бирон енгиллик ёки яхшиликни Аллоҳ сал кейинроққа бўлса ҳам яшириб, тайёрлаб қўйгандир, деган фикр унинг ақлига келмайди. Аллоҳ таолонинг шу кунгача унга ато қилиб келган неъматларини бир пасда эсдан чиқаради.\n«... Кимки Аллоҳдан тақво қилса У Зот бу бандага бир нажот йўлини ато қилади ва унга ўйламаган жойдан ризқ етказади», (Талоқ: 2,3) - деган ваъдаларга эътибор бермайди. Шайтоннинг васвасасига берилиб, у қайси томонга бошласа, нажот йўли шу экан деб ўша ёққа қараб кетиб қолади. Оқибатда у Аллоҳ ҳаром қилган ишлардан ҳам тап тортмай, ўз динига, мусулмон биродарларига ва ниҳоят охирида ўз жонига ҳам зулм қилади.\nДуо қилиш билан бирга инсон Аллоҳга таваккул қилиши ҳам керак. Таваккул эса барча ҳолатларда Аллоҳга суяниб, Уни ўзига вакил қилиб олиш ва ҳамма ишларининг жиловини Унга топшириб, хотиржам бўлиш демакдир. Чин таваккул соҳиби: «барибир менинг ҳамма ишларим Аллоҳим айтганидек бўлади. Аллоҳ эса: «Хайрли оқибат тақвоникидир»,- деган. Демак мен тақво йўлида турсам, нима бўлганда ҳам барибир охир-оқибат натижа албатта менинг фойдамга бўлади», деган катъий ишончда бўлиши лозим. Мана шу ақидани ўзига мустаҳкам қилиб олгандан сўнг инсон ҳеч иккиланмасдан шариат кўрсатмалари бўйича диний ва дунёвий ҳаракатларини давом эттиради.\nДемак, таваккул қилган одам доимо Раббул-иззатга чин дилдан сиғинади ва шариат буюргандек эҳтиёт чораларини кўриб юради. Мабодо бошига фалокат келиб қолса, буни ўзининг бирон ножўя қилмиши сабабли бўлгандир, деб эҳтимол қилади ва гуноҳларига тавба қилади. Чунки Аллоҳ айтади: «Сизларга нимаики мусибат етса, бас у ўз қўлларингиз билан қилган қилмишларингиз туфайлидандир. Кўп нарсаларни эса Аллоҳ кечириб туради». (Шўро: 30)\nШу билан бирга мўмин инсон бу мусибатнинг тақдирда битиб қўйилган эканига иқрор бўлади. Энди бундан қутулишнинг йўлини ва вақти-соатини ҳам Аллоҳ албатта тақдиримга ёзган, деган яхши умид билан Унга дуо қилишда давом этади. Ўзини йўқотиб, саросимага тушмайди, дарров душманларнинг гапига ишониб, алданиб қолмайди. Аксинча Аллоҳга ўзини яқин тутади, Унинг бандаларига меҳрибонлигини ва саховатини дилидан ўтказиб дуо қилади. Унга дуоси ижобат бўлмаётгандек туюлганда ҳам, ўзидан бирон хато ўтган бўлиши мумкинлиги ҳақида ўйлаб, камчилик ва гуноҳлардан покланишга ҳаракат қилади. Шунингдек, сўраётган нарсасининг ато этилиши учун белгилаб қўйилган вақт етиб келгунга қадар, яъни то Аллоҳ томонидан дуоси ижобат этилгунга қадар сабр қилади. Шундай қилиб, бу инсон «Дуоларим албатта ижобат бўлади, иншоаллоҳ. Бунинг самарасини албатта кўраман», дея ният қилиб дуода ва ҳаракатда яна давом этади. У Раббига чин дилдан сиғиниб дуо-илтижо қиларкан, Аллоҳнинг: «Менга дуо қилинглар, дуоларингизни ижобат этаман»,- деган ваъдасини ёддан чиқармайди. Руҳан бардам бўлади, ҳаётининг охирги лаҳзаларигача ҳам Аллоҳнинг мадади ва марҳаматидан бирор сония бўлсин асло умидини узмайди. Ана шундай умид ва ишонч билан ҳаёт кечирган инсоннинг дуолари албатта ижобат бўлиб, мусибатлари бартараф этилади. Унинг умри баракали ва мазмунли ўтади. Дунёда амалга ошираётган ишлари самарали бўлади.\nАллоҳдан ўз ҳожатларини ато қилишни сўрар экан одам боласи сабр-қаноатли бўлиши лозим. Фалон нарсани сўраяпман, Аллоҳ бермаяпти, деган ўкинч-надоматни кўнглига келтириш ўрнига инсон чин дилдан Аллоҳдан миннатдор бўлишга ўрганиши керак. Чунки У Зот аслида ҳеч кимдан ҳеч нарса қарздор эмас. Бандаси Ундан сўраётган нарса аслида банданики эмас, Аллоҳникидир. Инсон дуода нима сўрашидан катъий назар, барибир ўзининг шахсий нарсасини эмас, Аллоҳнинг нарсасини сўраётган бўлади. Шундай экан Аллоҳ нимани берса ҳам, ўшанга рози бўлсин. Унинг озгина берганиям аслида, жуда кўп. Фақат бандасининг нафси ёмонлиги учун доимо оз кўради. Агар Аллоҳ ўша «оз»ини ҳам бермаганида эди, банда озгинагаям ялиниб-ёлворарди. Ҳа, ҳамма нарсадан аввал Аллоҳнинг шу кунгача берганларига шокир бўлишимиз, шу бериб қўйганлари муқобилида жуда кўп ибодат қилишимиз даркор. Аллоҳдан сўраётган бўлсак ҳам «берилмаётган» нарсалар ҳақида ўйлаб сиқилавермасдан, сўрамасак ҳам бериб қўйганлари тўғрисида фикрлашимиз лозим. Ҳаётда эришган кўпгина нарсаларни Аллоҳга қилган дуо-илтижоларимизга жавобан ато қилинганини ўйлашимиз керак. Шунда ўз ҳаётимизда маъно ва барака ҳосил қила оламиз. Раббимизга чиройли сабр, шукр, қаноат ва руҳий бардамлик билан яна дуо қилишда давом этамиз.\nАслида тавҳид, таваккул ва сабр алоҳида-алоҳида мавзулар бўлсада, аммо дуо қилаётган инсонда мазкур сифатларнинг ҳаммаси жамул-жам бўлиши дуонинг тезроқ мустажоб этилишига сабаб бўлади.\nЭнг оғир синовлар - энг яхши одамларга!\nБизку ҳеч ким эмасмиз. Аммо Аллоҳнинг энг азиз бандалари ҳам бу дунёда не-не азобу уқубатларни тортмадилар.\n...Ҳазрат Яъқуб пайғамбарнинг ўғиллари Юсуф алайҳиссалом ёшлик чоғларида қудуққа ташландилар. Қудуқдан қутулиб чиққанларидан сўнг, у кишини Миср бозорида арзимаган пулга қул қилиб сотишди. Орадан бироз вақт ўтиб подшоҳ амалдорлари туҳмат билан зиндонга ташладилар. Аллоҳнинг суюкли пайғамбари зиндонда йиллаб машаққат тортган пайтларида ҳам дуо-ибодат ва даъватдан бир зум тўхтамадилар. Бу орада оталари Яъқуб алайҳиссалом ҳам ўғиллари Юсуф алайҳиссалом ғамида куйиб, икки кўзлари ожиз бўлиб қолди.\n...Ҳазрат Юнус алайҳиссаломни эса денгизга ташлаб юборишади ва у киши тинмай Аллоҳга тасбеҳ ва истиғфор айтиб илтижо қиладилар:\n«لاَ إِلَهَ إِلاَّ أَنْتَ سُبْحَانَكَ إِنيِّ كُنْتُ مِنَ الظَّالمِيِن» - Сендан ўзга ҳеч бир барҳақ илоҳ йўқдир, мен ҳақиқатда ўзига-ўзи зулм қилганлардан бўлдим...».\nҲазрат Айюб алайҳиссаломга Аллоҳ бир неча йиллик фароғатли турмушдан сўнг неча ўн йилга чўзилган оғир касаллик берди. У кишининг касалликлари шу даражада эдики, биргина аёлларидан бошқа ҳамма одамлар ўзларини олиб қочарди. Бу давр мобайнида у киши Аллоҳга бирор марта шикоят ёки бетоқатлик қилмасдан шукр айтишда давом этавердилар.\nБу зотларнинг ҳаммалари инсониятнинг энг улуғ сиймолари, одамзоднинг энг афзал вакиллари, Аллоҳнинг энг азиз бандалари эдилар. Шундай улуғ мартабали инсонлар бўлишларига қарамасдан улар ҳам Аллоҳнинг қаттиқ синовларидан четда қолмадилар. Чунки инсониятни ҳақ йўлга бошловчи кишиларнинг ўзлари биринчи бўлиб шу йўлдан юриб ўтиб, бошқаларга ибрат кўрсатишлари лозим эди. Улар бу йўлнинг оғир ва машаққатли ўнқир-чўнқирлари келиб қолганда одам ўзини қандай тутиши лозимлигини, ундан қандай чидам ва сабр билан ўтиш кераклигини ҳам ўзлари намойиш этдилар.\nАллоҳ эса «Мўминларга ёрдам-ғалаба ато қилиш Бизнинг устимизда албатта вожиб бўлди!»,- деган ваъдасининг исботини намойиш этиб, охир-оқибат ул табаррук инсонларга ва уларнинг мўмин қавмларига ғалаба ва хайрли хотимани насиб этди. Замона чархпалагини хоҳлаган томонга айлантирадиган Буюк Зот кеча қул қилиб сотилган ва зиндонга ташланган бандасини, энди юксак мартабага кўтариб, Миср давлати ҳокимиятига олиб чиқиб қўйди. Яъқуб алайҳиссаломга эса ўғилларига қўшиб кўзларини ҳам қайтариб берди.\nЮнус алайҳиссалом тинмай Аллоҳнинг зикрида давом этганликлари шарофати билан зулмат кетидан зулмат ичида қолганларига, қайтиб чиқишга инсон ақли бовар қилмайдиган ҳолатда бўлганларига қарамасдан, меҳрибон Парвардигор у кишини ўша ерда ҳам ўз паноҳига олди. Юнус алайҳиссалом охири балиқ корнидан соғ-саломат чиқиб яна ўз қавмлари олдига қайтиб бордилар. У кишининг денгиз тубида, балиқ қорнида ҳам Аллоҳнинг раҳматидан асло умидларини узмасдан такрор-такрор ўқиган тасбеҳларини Қуръони карим бизга ҳикоя қилади.\nШундай қилиб «لاَ إلهَ إلاَّ أنْتَ سُبْحانَكَ إنِّى كُنْتُ مِنَ الظَّالِمِين»,- деган тасбеҳ шу зотдан бизга мерос бўлиб қолди. Юнус пайғамбар қиссалари сўнггида Аллоҳ таоло: «Шундан сўнг унинг дуосини ижобат этдик ва ўзини ғамдан халос қилдик. Мўминларга ҳам худди шундай нажот берурмиз», (Анбиё6 88)- дер экан, бу билан ушбу дуони биз мазлумлар ҳам иймон-ишонч билан доимий суратда ўқишга одат қилмоғимиз кераклигига ишора қилди.\nРасулуллоҳ соллаллоҳу алайҳи ва саллам дедилар: «Зуннуннинг ҳут қорнидаги дуоси: «Ла илаҳа илла анта субҳанака инний кунту миназ-золимийн», эди. Қайси бир мусулмон ҳар қандай мусибат ичида бўлса ҳам мана шу дуони ўқиб илтижо қилар экан, албатта унинг дуоси қабул этилади». (Абу Довуд ривояти)\nАйюб алайҳиссалом орқали яхши бандаларнинг Аллоҳ неъматларига нечоғлик шокир, балоларига қанчалик бардошли бўлишлари мисолини келтира туриб, Парвардигори олам воқеалар ниҳоясида у зотнинг баҳоларини бутун дунёга эълон ва то Қиёматга қадар тиловат қилинадиган Қуръон қилди: «Дарҳақиқат биз уни балоларга сабрли эканини топдик!».\nДуо, зикру тасбеҳ - мусулмоннинг калқони\nОнадан туғилган пайтидан бошлаб то қабрга киргунга қадар мусулмонга доимий ҳамроҳлик қиладиган бирдан-бир қурол, қалқон, бу - дуодир. Жанг майдонига қуролсиз кириш ақлсизлик бўлгани каби бугунги таҳликали кунларда зикрсиз юриш ҳам ақли расо одамнинг иши эмас. Мусулмон кишининг ҳаёти хавф остидалиги барчага, жумладан ўзига ҳам маълум экан, нима учун у олдинроқдан Раббига мурожаат қилиб, ўзини душманларнинг ёмонлигидан асрашини сўраб ҳар куни ҳеч бўлмаганда икки маротаба - эрталаб ва кечкурун - дуо ўқишга одатланмайди?! Афсуски, кўп одамлар бундай иш учун «вақт тополмайдилар». Аммо айни дуо билан машғул бўлиш керак бўлган бир пайтда, яъни эрталаб кун чиққунга қадар, албатта ухлайдилар. Кейин, бошларига иш тушиб қолганда дуо ўқишга эмас, балки ухлашга ҳам вақтлари бўлмай қолиши мумкинлигини ўйлаб ҳам кўрмайдилар. Демак, бугунги кунда ҳар бир мусулмон, ҳар бир талаба эрталаб ва кечқурун ўқиладиган дуо-зикрларни ўзига-ўзи вожиб қилиб олиши шарт. Нафақат ўзи, балки оила аъзолари, ота-онаси, бола-чақалари ва дўстларини ҳам бу ибодатга ўргатиши, уларда шу ишга кўникма ҳосил қилиши зарур. Яна таъкид билан эслаб ўтамизки, зикр-дуо бўлаётган жойга фаришталарнинг ташриф буюришлари, бундай покиза муҳитдан шайтону жинларнинг қочиши ҳақида Расулуллоҳ соллаллоҳу алайҳи ва саллам хабар берганлар. Шайтон-жинларнинг биздан узоқлашиши, малоикаларнинг бизга ҳамроҳлик қилишлари душман ёмонлигидан узоқда ва омонда бўлишимизга сабаб бўлади.\n«Эй Аллоҳим! Эй етти осмон ва буюк Аршнинг Рабби! Сенинг халқларингдан фалончи ўғли фалондан ва унинг тўдаларидан Ўзинг менга ҳимоячи бўлгин. Улардан биронтасининг менга ҳамла қилиши ёки тажовуз этишидан Ўзинг сақлагин. Сенинг ҳимоянг кучлидир, Сенинг мақтовинг улуғдир, Сендан бошқа ҳеч бир ҳақ илоҳ йўқдир!».\n«Эй Раббим, менга нусрат ато қил, менинг зараримга рақибимга ёрдам берма. Менга ғолиблик насиб эт, менинг зиёнимга душманларни ғолиб қилма. Менинг фойдамга Ўзинг ҳийла йўлини кўрсат, менга қарши қилинган ҳийлаларга йўл берма... Менга зулм қилган кимсанинг устидан мени ғолиб эт». (Абу Довуд, Термизий ва Аҳамад ривояти)\nДуо билан ҳаракат ҳамоҳангдир\nБаъзи одамлар ислом шариатида ибодат билан меҳнат, дуо билан ҳаракатнинг ўрнини нотўғри баҳолайдилар. Бу нарсаларнинг бир-бирига бўлган муносабатини бузиб талқин қиладилар. Кимда-ким: «Инсон доим ибодат билан машғул бўлса, ҳамиша зикру дуо билан яшаса бўлди, у ҳеч қандай мусибатга йўлиқмайди ёки душманлар қўлига тушмайди»,- деб ўйласа хато қилади. Бу унинг исломий билимлари ва эътиқодининг ҳали мукаммал эмаслигидан далолат беради. Инсон доим дуо ўқиб юрганда ҳам, югуриб-елганда ҳам Аллоҳ унинг тақдирида бирор мусибат рўй беришини ёзган бўлса, шу иш барибир амалга ошмасдан иложи йўқ. Лекин ҳаётда яна бир ҳақиқат мавжудки, уни тушунмоқ учун қуйида бир мисол келтирамиз. Фараз қилинг, инсон боласи маълум вақтда ўзининг бирор балога йўлиқишини олдиндан аниқ билган эди, кейин шу офат келиб ҳам қолди дейлик. Ҳалиги одам ҳатто бефойда бўлса ҳам шу балодан қочиб қутулишга барибир уриниб кўради. «Шунақа бўлишини билардим, нима бўлса бўлар энди», деб ўзини ўзи ҳалокатга ташлашга рози бўлмайди. Бу инсоний фитрат-табиатдир. Худди шунга ўхшаб тақдирда нима ёзилган бўлишидан катъий назар, инсон ислом доирасидан чиқмаган ҳолда, қўлидан келган ҳаракатини қилишга буюрилган. Дуо-зикрларни ўқиб юриш ҳам ана шундай чора-тадбир ва ҳаракатларнинг бир қисмидир. Бунинг устига тақдирига нималар битилганини ҳеч кимса олдиндан била олмайди. Бу сирли номаълумликнинг сабабларидан бири шундаки, одамзод ғоибдан тайёр ниманингдир келишини кутиб ўтирмасдан, шариат буюргандек ўз ҳаракатини қилавериши лозим. Умидсизлик, тушкунлик, ялқовлик шайтоний сифатлардир. Чин мусулмон кишига охир-оқибат барибир яхшилик насиб бўлишига ишониб яшаш, ғайрат-шижоатли бўлиш Раҳмоний фазилатдир.\nДуо-илтижо билан бирга мақсад сари ҳаракат қилиш, қўлдан келганича эҳтиёт чораларини кўриш муқаддас динимиз кўрсатмаларидан ҳисобланади. Шунинг учун Расулуллоҳ соллаллоҳу алайҳи ва саллам жангга чиқишдан олдин унга яхшилаб тайёргарлик кўрардилар, совутларини киярдилар, қўлларига қилич ва калқонларини олардилар. Душман билан тўқнашиш олдидан эса ўз Раббиларига қаттиқ илтижо қилиб, баъзан кўз ёшлар тўкардилар. Ундан душманга қарши мадад сўраб ёлборардилар. Демак, мусулмон кишининг ҳаётида дуо ва ҳаракат эгизакдир ёки бошқача айтганда бир ҳақиқатнинг икки томонидир. Бу кўрсатмага тўғри амал қилиш мўминнинг ҳам руҳан, ҳам жисмонан кучли бўлишига, иродали, бардам ва бақувват инсонга айланишига сабаб бўлади.\nДуо ва ҳаракатнинг бир-бирига нисбатини яна шунга ўхшатиш мумкинки, дуода бирор мақсад-вазифани режалаштириш, унга назарий, руҳий жиҳатдан тайёргарлик кўриш ифодаланса, ҳаракат ўша режани амалга оширишга киришиш, ҳаётга татбиқ этиш демакдир. Пухта режа билан, яхшилаб ўйлаб қилинган ишлар самарали ва муваффақиятли бўлгани каби, дуо-зикр ва ибодат билан бирга олиб борилган ишлар баракали, охири бахайр бўлади. Чуқур ўйламасдан, шошқалоқлик ва пала-партиш билан қилинган ҳаракатларнинг беҳуда кетиши, оқибати турли хил кўнгилсизликлар билан якун топиши аниқ. Худди шунга ўхшаб дуо-ибодатдан йироқ бўлиб қилинган ишлар бир қарашда яхши кетаётгандек туюлса-да, лекин унинг оқибати барибир бир кун нохушликлар билан тугалланади, муваффақиятсизликка учрайди. «Аллоҳга ҳамд айтиш билан бошланмайдиган ҳар қандай муҳим ишнинг оқибати муваффақиятсизликдир». (Абу Довуд ва Ибн Можа ривояти)\nИбодатсиз, дуосиз яшаш худосиз яшаш билан баробар. Ибодатли, илтижоли ишларнинг раҳбари Аллоҳ, ибодатсизлик билан қилинадиган ишларнинг ҳомийси шайтондир.\nШуни ҳам ёдда тутмоқ керакки, одамга етадиган кулфатлар унинг ўзи ва атрофидагилари томонидан содир этилган хато-гуноҳлар ва камчиликлар туфайли рўй беради. Аллоҳдан ўз ҳифзу ҳимоясига олишини, нусрат-ғалаба ато қилишини доимо сўраб турмаслик ва шунга яраша ҳаракат қилмаслик, ана шундай камчиликлардан биридир. Бинобарин, ҳар биримиз шариат буюрган ишларни, жумладан дуо-ибодатларни эринмасдан ва ҳеч иккиланмасдан бажо қилиб боришимиз керак.\nШу ўринда ноҳақ ҳибс этилган биродарларни ҳам эсга олиб, уларнинг ҳақларида доимо яхши гумонда бўлишимизни билдирамиз. Улар ҳам юқоридаги вазифаларни бажариб юрган бўлсалар керагу, бироқ Аллоҳ уларнинг ажрларини кўпайтирмоқ ёки иймонларини синамоқ учун, ёҳуд бошқа бир ҳикмат тақозоси билан шундай машаққатларни уларга раво кўрган бўлса керак, деб эътиқод қиламиз. Меҳрибон Зотдан уларга соғлик-саломатлик, нажот ва фойдали умр тилаймиз. Уларнинг ҳақларига ҳар куни дуода бўламиз.\nБу дунё машаққатлар ва синов дунёси эканини ҳам ёдда тутиш даркор. Дуо ўқишдан мақсад шу дунёнинг ўзидаёқ мислсиз роҳат-фароғатда, айшу ишратда яшаш бўлиб қолмасин. Расулуллоҳ соллаллоҳу алайҳи ва саллам «ризқимни кифоя қиларли даражада ато этгин» деб дуо қилганлари, умрларининг кўп қисми машаққатлар билан ўтгани, ўзлари ҳам, оилалари ҳам ниҳоятда камтарона ҳаёт кечирганликлари барчамизга ибрат бўлиши лозим. Қуйидаги ҳадис ҳам доим ёдимизда бўлгани яхши: «Бу дунё мўминнинг зиндони, кофирнинг жаннатидир». (Муслим ривояти)\nДуо ижобат бўлади, деб умид этиладиган вақт ва ҳолатлар\nДуо қилар экансиз, бу илтижоларингизнинг Аллоҳ даргоҳида қабул бўлиши учун сабаб бўладиган, юқорида айтилганлардан бошқа яна баъзи омиллар борлигини билиш ҳам албатта муҳим. Жумладан, дуо учун муносиб ва ғанимат фурсатлар деб кўрсатилган вақтлардан фойдаланмоқ лозим. Аллоҳ ва Расулнинг сўзлари ва салафи солиҳинларнинг бу борада тутган йўлларига назар соладиган бўлсак, қуйида санаб ўтилган пайтларда қилинадиган дуоларнинг ижобатга яқин эканлигини англаймиз:\nЛайлатул қадр кечаси, Арафа куни ва Рамазон ойидаги дуолар;\nҲар кечанинг сўнггида, саҳар вақтида туриб қилинган дуо;\nАзон ва такбир орасидаги дуо;\nФарз намоз сўнггида қилинган дуо;\nОхирги ташаҳҳудда Расулуллоҳга салавот айтгандан сўнг қилинадиган дуо;\nҲар бир кечанинг ичига яширилган номаълум соатдаги дуо;\nЁмғир ёгаётан вақтдаги дуо;\nЖума куни ичига яширилган номаълум бир соатдаги дуо;\nЗам-зам суви ичаётганда яхши ният билан қилинган дуо;\nМусулмонларнинг зикр-илм мажслисларига йиғилган пайтларида қилган дуолари;\nТаҳорат қилиб бўлгач, Расулуллоҳ соллаллоҳу алайҳи ва саллам ўргатган маъсур дуолар билан дуо қилиш;\nҲаж вақтида бажариладиган амаллар асносида қилинадиган дуолар;\nАллоҳ йўлида жангга чиққанлар душман билан тўқнашган пайтларида қилинган дуо;\nСанаб ўтилган вақтларнинг баъзилари ҳаётда камроқ учраса, баъзилари инсоннинг кўз ўнгидан ҳар куни кетма-кет ўтиб боради. Олдингдан оққан сувнинг қадри йўқ, деганларидек, олтиндан қиммат ушбу дақиқаларни кўпчилигимиз бепарволик билан, бесамар ўтказиб юборамиз. Аммо орқасига қайтарилмайдиган ўша фурсатлардан яна кимдир хушёрлик билан унумли фойдаланиб қолади. Ўзига берилган умр неъматини юксак қадрлайдиган зийрак ва ақлли мусулмон учун фойда бўлар деган умидда биз юқорида зикр қилинган фазилатли кун ва соатлардан баъзилари ҳақида яна алоҳида тўхтаб ўтамиз.\nҲар кечанинг охирги учдан бири қолганда, саҳар вақти яъни, бомдод вақти киришидан бироз олдинроқ дуо қилишнинг фазилати ҳақида бир неча оят ва ҳадислар бор. Ҳадисда айтилишича, Аллоҳ таоло ҳар кечанинг охирги учдан бири қолганда дунё осмонига тушади ва:\n«Қани Менга дуо қиладиган одам борми, Мен унинг дуосини қабул қиламан. Мендан бирор ҳожатини сўрайдиган киши борми, Мен унинг сўраганини бераман», дейди. Яна бир ривоятда эса Аллоҳ ҳар кечанинг охирида Ўзининг бир фариштасига буюради, у юқоридаги чақириқлар билан ер аҳлига қараб нидо қилади, дейилган. Ҳазрат Яъқуб пайғамбар ҳам ўғилларига - улар гуноҳ ишларга қўл уриб, кейин тавба қилишганда - «Мен бироздан сўнг сизларнинг ҳақларингизга Раббимга дуо қилиб, Ундан гуноҳларингизни кечиришини сўрайман» дедилар ва кечанинг охири келишини кутдилар...\nҲар намозга азон айтилгандан сўнг то такбир айтилгунга қадар дуо қилиш ҳам муҳимдир. Бу ҳақда Расулуллоҳ соллаллоҳу алайҳи ва салламнинг сўзлари бор. Азон айтилаётган вақтда унга ҳурмат билан муносиб жавоб қайтариб туриш, кейин азон дуосини ўқиб, унинг сўнгидан ўз ҳожатларингизни Аллоҳдан сўраб дуо қилишни унутманг.\nҲар куни эрталаб намоз ўқигандан сўнг то кун чиққунга қадар ва аср намозини ўқиб бўлгач, то кун ботгунгача бўлган вақт давомида дуо ва зикр билан машғул бўлиш жуда фойдалидир. Ҳадисларда баён қилинишича, бу вақт ер ва осмон фаришталарининг учрашадиган ва алмашадиган пайтлари бўлади. Тунгги фаришталар инсонлар оламидаги вазифаларини бажариб бўлиб, Аллоҳнинг ҳузурига кўтарилаётган ва уларнинг ўрниларига кундузги фаришталар ерга ташриф буюраётган вақтда дуо-зикр ва солиҳ амаллар билан машғул бўлиб туриш фаришталарнинг шу инсонлар фойдаларига яхши гувоҳлик беришларига сабаб бўлади. Фаришталардан Парвардигор «Бандаларимни қандай ҳолда тарк этдингиз?», деб сўраганда (Ҳолбуки У бандаларини улардан кўра яхшироқ билади), улар «Биз етиб борганимизда бандаларинг зикр ва ибодат билан машғул эдилар, мана ҳозир қайтаётганимизда ҳам уларни худди шундай ҳолатда турганларида қолдириб келдик»,- дейдилар. Шунда Улуғ Раббимиз ўша бандаларнинг гуноҳларини кечирганлигини ва дуоларини қабул қилганлигини эълон қилиб, бунга малоикаларни гувоҳ қилади.\nҲар жумъа кунини алоҳида эъзозлаш ва шу кунда дуо-зикрни кўпроқ қилиш ҳам алоҳида аҳамиятга эга. Чунки Расулуллоҳ соллаллоҳу алайҳи ва саллам хабар беришларича, бу куннинг ичига бир соат яширилганки, ўша соатда ким нима дуо қилса, албатта ижобат этилади. Бу соатни топиш учун инсон шу куни кўп дуода бўлиб туриши керак. Чунки у ўша сирли соат қачон ўтишини билмайди. Уламолар бу соатни асрдан кейин, кун ботиш олдидаги энг сўнгги соат деганлар. Баъзилар эса уни жумъа хутбаси ва намози ўтадиган пайт ҳам дейишган.\nТабиатда бирон ўзгариш содир бўлганда дуо қилиб, ўзининг бандалиги ва ожизлигини изҳор этиб туриш ҳам мусулмон кишининг одатидир. Расулуллоҳ соллаллоҳу алайҳи ва саллам янги ой чиққанини кўрганда, ёмғир ёққанда, шамол ёки зилзила бўлганда ўқиладиган дуоларни ўз умматларига таълим берганлар. Демак, бундай вазиятларда табиатга ҳамоҳанг инсон қалбида ҳам маълум ўзгариш юз беради. Унда хушёрлик, огоҳлик пайдо бўлади, дунё ташвишларини бир зумга унутиб, Аллоҳни, охиратни ёдга олади. Одам боласи дили юмшаган шундай фавқулодда ҳолатларни ҳам ғанимат билиб, ўз Раббига илтижо қилиб қолиши керак.\nАгар имкони бўлса, дуо қилишга киришишдан олдин таҳорат олиш яхши. Бу дуонинг тезроқ ижобат бўлишига сабаб бўладиган омиллардандир.\nҚиблага юзланган ва қўлларини кўтарган ҳолда дуо қилиш, баъзи ибораларни уч маротабадан такрорлаш ҳам дуо одобларидан саналади.\nДуонинг аввалида Аллоҳга ҳамду сано, Расулуллоҳга салоту салом айтилади. Шундан кейин инсон истиғфор айтиб, аввал ўзига, сўнгра ота-онаси ва бошқа яқинкишилари ҳақларига дуо қилади.\nИнсон ўзига, фарзандига ва яқинларига дуои бад қилишдан тийилиши лозим. Шунингдек мол-дунёсининг касодга учраши ёки йўқ бўлиб кетишини сўраб дуо қилиш ҳам дуруст эмас.\nУламолар овозни кўтармасдан ва жуда пасайтириб ҳам юбормасдан, ўртача овоз билан дуо қилишни афзал дейишади.\nИлтижо пайтида инсон ўзини камтар ва тавозели тутиб, астойдил тазарруъ билан ёлвориши, ўзида қўрқув ва умидворликни ҳис этиб туриши керак. Одатда мутакаббир кишилар одамлар олдида ўзларини жуда эркин ва мағрур тутадилар. Дуо қилаётганпайтда ана шундай кибрли ҳолатда туриб қолишдан эҳтиёт бўлиш лозим.\nДуода Аллоҳнинг гўзал исмларини васила қилиш яхшидир. Инсон Аллоҳнинг розилиги учун қилган бирон солиҳ амалини васила қилиши ҳам мумкин.\nМусулмон киши дуо қилар экан, емоқ-ичмоғининг ва кийимларининг ҳалолдан бўлишига қаттиқ эътибор бериши лозим. Акс ҳолда дуоси ижобат этилмайди.\nГуноҳ иш қилишга ёрдам сўраб ёки яқин қариндошларидан алоқасини узишни сўраб дуо қилинмайди. Дуоларим қабул бўлсин деган одам ҳар қандай гуноҳдан доимо узоқ юради.\nҚофиядош сўзларни териб, шеърга ўхшатиб дуо қилишга ҳаракат қилмайди.\nДуолари албатта ижобат бўладиган кишилар\nҲадисда баъзи кишиларнинг дуолари албатта ижобат этилиши ҳақида хабар берилган:\nМазлумнинг ўзига зулм қилган золим ҳақига қилган дуоси;\nМусулмоннинг мусулмон биродари ҳақига қилган ғоибона дуоси;\nМажбур ва ночор одамнинг дуоси;\nОтанинг ўз боласига қиладиган дуои хайри ёки дуои бади;\nСолиҳ фарзанднинг ота-онаси ҳақига дуоси;\nҚуръон ҳукмини юргизаётган одил подшоҳнинг дуоси;\nРўзадорнинг ифтор олдидан қилган дуоси;


Өзбекстанда АЭС қай жерде қурылатуғыны белгили болды » KarInform\nӨзбекстан Россияға Наўайы ўәлаятында АЭС қурыўды усыныс етти. Өзбекстан Президенти ҳәм Бас министри бизге Наўайы ўәлаятындағы майданша ҳаққында айтып өтти. Жақын күнлер ишинде ол жерге жол алып, мағлыўмат топлаўды баслаймыз», - деди Лихачёв.\nӨзбекстанда музейлер ассоциациясы дүзилиўи режелестирилмекте\nӨзбекстанда криптовалютаның легалластырылыўы мәселесине а ...\nӨзбекистанда 11 мың шыпакер жетиспейди\nАрал теңизи қурыўының ақыбетлерин сапластырыў мүмкин бе?\nНМПИде Конституциямыздың 26 жыллығына арналған байрам илажы болып өтти\nИнглис тили бойынша дүньяға белгили америкалы қәниге НМПИде семинар-тренинг өткерди\nТемир жол қатнаўларына 50 процентлик шегирмелер жәрияланды. Олар кимлерге бериледи?\nӨзбекстан бойынша ең арзан макарон, ең қымбат картошка Нөкис дийқан базарында\n«Халық билимлендириў пидайысы» көкирек белгиси шөлкемлестирилди. Сыйлықланғанларға ақшалай сыйлық бериледи\n«Даўыт ата» шегара постында 45 миллион сумнан артық өнимлер услап қалынды


Душанбедан Самарқанд ва Бухорога авиақатновлар йўлга қўйилади\n12:56 21 Апрел 2018\n18:23 04.01.2018 Ҳавола олиш\nТожикистон транспорт вазирлиги томонидан ушбу масалада тегишли қарор қабул қилинди ва Ўзбекистонга маълум қилинди\nТОШКЕНТ, 4 янв — Sputnik. Тожикистон Самарқанд, Бухоро ва Душанбе ўртасида янги авиақатновлар йўлга қўйилиши ҳақида "Ўзбекистон ҳаво йўллари" миллий авиакомпаниянинг таклифини қабул қилди, деб хабар қилди РИА Новости.\n"Ушбу масала бўйича қарор қабул қилинди ва бу ҳақда Ўзбекистонга маълум қилинди. Янги авиақатновлар яқинда келажакда йўлга қўйилади", — деб таъкидланди вазирликда.\nЭслатиб ўтамиз, Ўзбекистон ва Тожикистон ўртасида авиақатновлар 2017 йил феврал ойида қайта тикланганди. Бугунги кунда "Ўзбекистон ҳаво йўллари" миллий авиакомпанияси томонидан Тошкентдан Душанбега ҳафтасига бир марта, сешанба куни амалга оширилади.


29589 Ўқиш режими + -\nИймон ишончлар йиғиндиси ҳисобланади. Бу ишончлар инсоннинг амалларида ўз аксини топмас экан, у комил ва мукаммал бўлмайди.\nMустаҳкам иймон бамисоли йил давомида мева берадиган ва ундан атрофдагилар фойда оладиган мевали дараxт кабидир. Бу дараxтнинг мевалари ҳисобсиз ва улар турли кўринишда бўлади.\nИймоннинг кучи банданинг xулқида, унинг Aллоҳ таолога, Пайғамбар соллаллоҳу алайҳи васалламга ва бошқа инсонларга нисбатан бўлган муносабатида ўз аксини топади.\nАнас розияллоҳу анҳудан ривоят қилинадики, Пайғамбаримиз соллаллоҳу алайҳи васаллам шундай дедилар: «Иймон лаззатини қуйидаги уч сифатга эга бўлган киши ҳис этиши мумкин: Aллоҳ таоло ва Унинг Расулини бошқа ҳаммадан кўпроқ яxши кўрган банда; биродарини фақатгина Aллоҳ розилиги учун севган инсон; дўзаx оловидан сақланиш учун динсизликка қайтмайдиган одам» (Имом Буxорий ва Имом Mуслим ҳадислари).\nAбу Ҳурайра розияллоҳу анҳудан ривоят қилинади. Пайғамбаримиз соллаллоҳу алайҳи васаллам шундай дедилар: «Жоним қўлида бўлган Зотга қасамки, мени ўз ота-онаси ва фарзандларидан-да кўпроқ яxши кўрмаган кишининг иймони комил бўлмайди»;\n«Сизлардан бирингиз ўз биродари учун ўзи яxши кўрган (ўзига раво кўрган) нарсасини тиламагунича унинг иймони комил бўлмайди» (Имом Буxорий ҳадислари);\n«Aллоҳ ва оxиратга иймон келтирган ҳар бир инсон xайрли сўз сўзласин ёки сукут сақласин. Aллоҳ ва оxиратга иймон келтирган ҳар бир инсон қўшнисига ҳурмат кўрсатсин. Aллоҳ ва оxиратга иймон келтирган ҳар бир инсон меҳмонини эъзозласин»;\n«Бошқаларга унинг тили ва қўлидан озор етмайдиган инсон – ҳақиқий мусулмондир».\nШу ва бошқа ҳадисларда мустаҳкам иймон соҳибининг сифатлари баён қилинган бўлиб, ушбу сифатлар натижасида унинг ҳаёти қанчалик xайр-баракотга ҳамда меҳр-муҳаббатга тўлиши айтиб ўтилган.\n- мустаҳкам иймон соҳиби Aллоҳ ва Унинг пайғамбарини бу дунёдаги ҳамма нарсадан кўпроқ яxши кўради;\n- Aллоҳнинг бандаларига нисбатан меҳр-мурувватли бўлади;\n- шаръий аҳкомларга бўйсунади;\n- солиҳ амалларни қилишни лозим топади, шунингдек, ўзида гўзал xулқни шакллантириб боради.\nИймоннинг инсон кечмишига улкан ижобий таъсири бўлиб, бу қувват билан унинг ҳаёти яxшиланади, xайрли фикрлашга ундайди, умрининг сифатини оширади, Aллоҳ ризолиги ва раҳматига муяссар бўлишга етаклайди.\nҲадисда айтилишича, Парвардигори Oлам шундай xитоб қилади: «Kимки Mенинг солиҳ бандам билан иxтилофга борса, унга нисбатан Mен уруш очаман. Ўзига фарз этилган амалларни бажармасдан (бирор) кимса Mенга яқин бўлолмайди. Бандам ўз иxтиёри билан солиҳ амаллар қилиб Mенга севимли бўлгунча тобора яқинлашиб бораверади. У Менга севимли бўлганида эса у эшитадиган қулоққа, у кўрадиган кўзга, у бажарадиган амаллар учун қўлга, у юриб борадиган манзиллар учун эса оёққа айланаман. Mендан сўраса, сўраган нарсасини ато этаман, унга бошпана керак бўлса, уни таъминлайман».\nMустаҳкам иймонга эришиш – бу Aллоҳ таолога валий, яъни яқин банда бўлишни англатади. Aллоҳ таоло Ўзига яқин инсоннинг дуоларини ижобат қилади, душманлардан ҳимоя этади, қулоқларига Aллоҳ учун манзур бўлган нарсаларни эшиттиради, кўзларига Унга манзур бўлган нарсаларни кўрсатади, қўллари билан Унга манзур бўлган амалларни бажартиради, оёқлари билан Унга манзур бўлган манзилларда юрдиради, Унга манзур бўлган сўзларни сўзлайдиган қилиб қўяди, бошқаларни унга нисбатан муҳаббатли қилади, уни иймон йўлида шундай собит қилиб қўядики, бу инсон Aллоҳ таолога маҳбуб ва манзур бўлган солиҳ амалларни қилишда бардавом бўлади.\nАся Гагиева мақоласи таржимаси\nМуслималар форумига таклиф қиламиз\nВАҚТ ҚАДРИ: Педагог Арофат Тожихўжаева билан суҳбат\n01:48 / 28.01.2019 983\nҚУРЪОН ХАРИТАСИ: ОДАМ АЛАЙҲИССАЛОМ\nАллоҳ таоло марҳамат қилади «Бирбирингизга душман бўлган ҳолда тушинглар, сизларга ер юзида қароргоҳ ва маълум вақтгача баҳрамандлик бордир». Бақара сураси, давоми...\n23:55 / 29.10.2018 1417\nБутунжаҳон мусулмон уламолари уюшмаси котиблар кенгашининг йиллик мажлиси бўлиб ўтди\n78 декабрь кунлари Қатар давлатининг пойтахти Довҳа шаҳрида Бутунжаҳон мусулмон уламолари уюшмаси котиблар кенгашининг йиллик мажлиси бўлиб ўтди. Мажлисда давоми...\n09:33 / 19.01.2017 1446\nДунёнинг ичига кир, сайр қил, кўр, аммо эҳтиёт бўл, дунё сенинг ичингга кирмасин Мавлоно Жалолиддин Румий уйларида ейдиган ҳеч вақо қолмаганини хабар берган давоми...\n05:00 / 13.12.2016 2142


Жасур Умировнинг концертидаги тартибсизлик ёҳуд бир кунда ёзилган 12 та қўшиқ (Видео)\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Жасур Умировнинг концертидаги тартибсизлик ёҳуд бир кунда ёзилган 12 та қўшиқ (Видео)\t10:59, 15 ноябрь 2016\t14 ноябрь куни “Истиқлол” санъат саройида хонанда Жасур Умировнинг яккахон концерти старт олди. Концертнинг илк куни сарой хонанданинг ашаддий мухлислари билан тўлиб тошди.\nКонцертда янги қўшиқлар баробарида Жасур Умировнинг хитга айланган тароналари янгради. Айтиш жоизки, хонандани мухлисларнинг қанчалик севишини залдаги муҳитдан англаш қийин эмасди.\nКонцертга журналист сифатида ташриф буюрганимиз сабабли айрим ҳолатлар бизнинг эътрозларимизга сабаб бўлди. Айтайлик Жасур Умировнинг саҳнадан туриб, томошабинларга концертдан бир кун олдин 12 та тарона ёзгани. Бу ҳақда гапирар экан у “Бир кунда 12 та қўшиқ ёзган санъаткорни эшитганмисизлар”, дея мақтаниб қўйди. Хўш, бу хонанданинг масъулиятсизлигими ёки?.. Наҳотки яккахон концертига тайёргарлик кўраётган санъаткор анча олдин эълон қилинган концерти учун бир кун қолганда қўшиқ ёзса?\nШунингдек, хонанда дастури давомида мухлислар билан мулоқотга киришга, уларнинг кўнглидан янада чуқур жой олишга урунар экан ўзи билмаган ҳолда кўплаб хатолар қилди.\nБиринчидан, хонанда концерти давомида ҳар бир тарона ўртасида томошабин билан жонли мулоқотга киришга урунди, бироқ унинг бунга яхшилаб тайёргарлик кўрмаганлиги сабабли жумлалари бир-бирига қовушмади. Эҳтимол, бу хонанданинг ҳарактерига хос бўлган ҳолатдир, бироқ саҳнада кўча тилида сўзлашиш, гапларни узуқ –юлиқ гапириш бу санъаткорнинг маданиятига мутлақо тўғри келмайди деган фикрдамиз. Иккинчидан, хонанда залдаги тартибни сақлаб турган қўриқчиларга мухлисларнинг эркинлигини чегарамасликни ва сарой саҳнасининг бир қавати мухлислар учун мўлжаллаганини маълум қилди. Бундан фойдаланган томошабинларнинг бир тўдаси саҳнани бутунлай эгаллаб олишди. Бу ҳолатда хонанда 4-5 та таронасини куйлади. Аҳийри қўриқчилар одамларни саҳнадан туширишга киришишди, сабаби залдаги томошабинга саҳна умуман кўринмай қолганди.\nХонанда бу гапни мухлислари билан янада яқинроқ бўлиш учун айтилгани табиий, бироқ бу ҳолат саҳнада қуйидаги видеода акс этган тартибсизлик юзага келишига сабаб бўлди.


Ўшда ноқонуний "қувди-қувди"лар тўхтамаяпти\nЎш шаҳар ички ишлар бошқармаси ходимлари Бешкапа маҳалласида 17 киши тиркалган рўйхат асосида қидирув бошлади.\nБешкапалик аёллардан бирининг айтишича, шу кунгача 4 нафар бешкапалик сўроққа тортилган:\n- Ўн адирнинг йўлидаги Бешкапа қишлоғида, Первокультурная кўчасида яшовчи 17 нафар болани ёзиб чиқиб кетган эди. Кеча ота-болани машинага солиб, ГОВДга олиб чиқиб кетди. Уларни кечқурунда қўйиб юборди. Кейин яна бир эр-хотинни шундай қилиб олиб кетди. Энди тўғрисини айтайлик мусулмончилик қилиб, пул бердими, бермадими, урдими, сўкдими - бизга айтмаяпти. "Бизни айтманглар, кейин улар бизни ёмон қилади", деб қўрқаяпти, - дейди исми ошкор қилинишини истамаган бешкапалик аёллардан бири.\nУнинг сўзларига кўра, Бешкапа маҳалласига сўнгги бир неча кун давомида шаҳар ички ишлар бошқармаси ходимлари кўп келмоқда, бироқ улардан бирортаси ўз идорасидан бешкапаликларга чақирув қоғози олиб келмаган.\n- Фуқаролик кийимида, ГОВДдан, ҳалиги болаларни кўчадан ушлаб келадиганлар экан. Битта машинанинг номери 0100SA. Бугун ҳам Тикода бир қирғиз хотин ҳайдовчиси билан келиб, маҳалламизни айланиб кетди. Кунда гражданский формада келиб, айланиб кетаяпти. Ўтиб кетаётган болани соткага суратга олаяпти. Маҳалладаги болаларнинг ҳаммасини сурати бор экан, - дейди бешкапалик аёл.\nСуҳбатдошимиз тилга олган 17 кишилик рўйхатда унинг ўғли ҳам бор.\n- Ҳозир “мана шу маҳалланинг болалари 20 кунлик чақалоқни ўтган йил 12 июнида ўлдирган” дея айблаяпти. Менинг болам 26 майда аэропорт орқали учиб кетиб, шу йил 7 март куни Қирғизистонга келган. Рўйхатдагиларнинг энг кичиги 1996 йилда туғилган бола экан. Қолганлари 1988, 1990, 1991 йилда туғилган, орасида 1971, 1973 йилда туғилган бола-чақали йигитлар ҳам бор. Ҳайрон бўлаяпмиз, нима қилишни билмаймиз. Улар “Верховнийга бор, Ўтинбоевага бор, ҳеч кимнинг қўлидан келмайди”, деяпти. Нима қилишга ақлим етмай қолди, - дейди бешкапалик аёл.\nОзодлик суҳбатдоши ҳуқуқий кўмак сўраб, бир неча ҳалқаро ташкилотларга мурожаат қилишганини айтади:\n- ОБСЕга борсак, ООНга юборди. ООНга борсак, “адвокат берамиз, бир сўм пул тўламайсизлар”, деди, - дейди бешкапалик аёл.\nКуннинг иккинчи ярмида Ўшдаги БМТ қочқинлар идораси кўмагида бешкапаликларга адвокат ажратилгани ҳамда у мазкур иш юзасидан Ўш шаҳар ички ишлар бошқармасига жўнаб кетганидан хабар топдик.\nЎш шаҳар ички ишлар бошқармаси матбуот хизмати ходими Замир Сидиқовдан эса бу борада кун давомида изоҳ ололмадик - жаноб Сидиқов телефон гўшагини кўтармади.\nКун давомида боғланишга муваффақ бўлганимиз Қирғизистон хукумати аппаратининг ахборот сиёсати бўлими раҳбари Қодир Тўқтўғулов Ўш ва Жалолободдаги ноқонуний ҳибслар юзасидан Ички ишлар вазирлигига мурожаат қилиб, бу борада яқин кунларда бизга маълумот беришга ваъда қилди.\nУнинг айтишича, Бош вазир Алмазбек Атамбаев Ички ишлар вазирлиги ходимлари олдига миллий асосда дискриминацияга йўл қўймаслик талабини мунтазам равишда қўйиб келади.\n"Фуқаролар коррупцияга қарши" ташкилотининг исми ошкор қилинмаслигини истаган ходими ўшликларни ноқонуний ушлаб кетиш ҳолатлари бўйича уларга кун сайин аризалар келиб тушаётганини айтади.\n- Ҳафта давомида бизнинг ишхонага камида уч-тўртта ариза тушади. Баъзилари ўзи йўлини топиб чиқаяпти. Биз адвокатларни, халқаро ташкилотларни жўнатаяпмиз. Уларнинг аралашуви туфайли чиқишаяпти. Кўп ушланган одамлар ўзини айбдор, дея гувоҳлик бераяпти. Шу асосда кўпчилик қамалаяпти. Ноқонуний таъсирлар туфайли ўзига қарши гувоҳлик бераяпти. Конституциямизда ҳам одам ўзига қарши берган гувоҳлиги асосида қамалиши мумкин эмаслиги айтиб қўйилган, - дейди "Фуқаролар коррупцияга қарши" ташкилотининг ходими.\nЎшдаги ҳалқаро ташкилотлардан бирининг хабарига кўра, сўнгги бир ой ичида Қирғизистон жанубий пойтахтида 15 нафар ўзбек ушлаб кетилиб, сўроққа тортилган.\nХусусан, 16 июн куни Черемушки мавзесидан уч нафар, Қизил қишлоқ қишлоғидан 5 июл куни бир нафар, 6 июл бир нафар, 9 июл куни уч нафар фуқаро ушлаб кетилган. Шунингдек, 30 июн куни Увомбўйи маҳалласида 2 киши, 9 июл куни эса 10-ҳудудий кенгашдан 3 киши ушлаб кетилиб, кейинчалик қўйиб юборилган. Бу кишиларнинг айримлари муайян пул эвазига озод этилганлари ҳақида маълумотлар бор.


ЭЛ АРДОҒИДАГИ ШОИР » "Оқдарё овози" газетаси\nЭЛ АРДОҒИДАГИ ШОИР\nЮлдузлар кўз ёши самони,\nМеҳр қолур, муҳаббат қолур...\nҲа, ўзбекнинг ардоқли ва эрка шоири Муҳаммад Юсуф қаламига мансуб юқоридаги сатрларни тўлқинланмасдан ўқиб бўлмайди. Шоир 47 йиллик қисқа умрини ўзбек шеъриятини инжу сатрлар билан бойитишга бағишлади. Ватан мавзусини ўзига хос услубда ҳадди аълосида, баланд пардаларда, халқона ифодада куйлади.\nЎтган душанба куни шоирнинг таваллуд куни юртимиз бўйлаб кенг нишонланди. Бу халқ шоирига бўлган чексиз эҳтиром белгисидир. Яқинда 24-умумтаълим мактабида ҳам машҳур санага бағишлаб адабий-бадиий тадбир ўтказилди. Мактабнинг она тили ва адабиёт фани ўқитувчилари Гулноз Негматова, Нодира Санақулова, Мадина Бойкалонова, Дилбар Муҳиддиновалар раҳбарлигида ўқувчилар М.Юсуф қаламига мансуб қўшиққа айланган шеърларини тинглаб, рақсларга тушишди.\nМактабнинг ижодкор ўқувчилари шоирга бағишланган шеърларини ва шоир қаламига мансуб шеърларни ифодали ва таъсирли ўқиб йиғилганларни хушнуд қилди. Шоирнинг овози туширилган аудиолардан, слайдлардан ўқувчиларга тушунчалар берилди. Тадбир мактаб ўқувчиларида катта таъссурот қолдирди. Фаол иштирок этган ўқувчилар мактаб маъмурияти томонидан рағбатлантирилди.\n24-мактаб она тили ва адабиёт фани ўқитувчиси.


Пойтахт Триполида Ливия миллий байроғини ҳилпиратиб турган эркак. 4 июнь куни БМТ тан олган Миллий келишув ҳукумати (МКҲ) Россия қўлловидаги генералдан пойтахт ва унинг атрофидаги ҳудудларни тортиб олганини маълум қилди. (Маҳмуд Туркия/AFP)\nТРИПОЛИ – Жума (5 июнь) куни Ливиянинг БМТ томонидан тан олинган ҳукумати мамлакат шарқини эгаллаган генерал Халифа Ҳафтарга қарши жангда ғалаба қозонганини эълон қилар экан, 14 ойга чўзилган пойтахтга қарши ҳужумда таянч вазифасини ўтаган Тарҳунадаги сўнгги қўрғон забт этилган.\nСўнгги ҳафталарда жанг майдонида юз берган ўзгаришлар ва охирги чекиниш мамлакатни эгаллашда «Вагнер гуруҳи» ёлланма аскарлари билан Ҳафтарни қўллаб-қувватлаган Москва учун аччиқ мағлубият саналади.\nЎтган ҳафтада пойтахт жануби-шарқида жойлашган стратегик шаҳарча қайта эгалланар экан, Миллий келишув ҳукумати (МКҲ) катта Триполининг бутун ҳудуди, жумладан жанубдаги қаровсиз фуқаролик аэропорти устидан назоратни қўлга олган.\nТарҳуна – Ҳафтар кучлари шу ҳафтада бой берган пойтахтга қарши вайронкор ҳужумнинг таянч базаси эди, улар жанубдаги чекка ҳудудларда қолган позицияларини ҳукумат қўшинларига бой беришган.\nМКҲ бош вазири Фаёз ал-Сарраж ҳукуматнинг бутун Ливия устидан назорат ўрнатишини ваъда қилди.\n«Курашимиз давом этади, биз душманни енгиш, бутун Ватан устидан давлат назоратини ўрнатиш ҳамда фуқаролик, демократик ва замонавий давлат қуришга тўсқинлик қилаётганларни йўқ қилиш қарорида қатъиймиз», деди Сарраж.\nБу муваффақиятсизликлар Ҳафтарнинг Вагнерга 150 миллион долларлик қарзни тўлашдан бош тортгани билан боғлиқ экани айтилмоқда. Ҳафтар Суриядан олиб келинган ёлланма аскарларнинг «ёш ва уқувсиз» эканлигини рўкач қилиб, Вагнерга пул тўламаган.\nЎтган ҳафта Москва (Сурия орқали транзит билан) Ливияга Россия авиабазасидан ниқобланган қирувчи самолётлар юборгани фош бўлган эди.\nШу ҳафта бошида Москва Ҳафтарни қўллаб-қувватлаш чоралари доирасида Ливияни тўрт йилдан ортиқ вақт давомида сохта валюта билан тўлдириб келгани ҳам маълум бўлди.\nРоссия бўлган жойда – очлик ва зўравонлик\nҲафтарнинг ўзи ҳам русларга жанговар маҳоратлари паст бўлгани учун пул тўламоқчи эмаcди. Шу сабабли улар орасида можаро келиб чиққан. Энг қобилиятли жангчилар Украинадаёқ ўлдирилган.\n- Бобо қариб қолган. - Нега ундай дейсиз? Қари эмассиз! - Йўқ, қариман, қари.\nРоссиялик аскар тўп еми ҳарбий бозордаги энг арзон ва сифатсизи бўлган.\nТуркиянинг армияси замонавий, унинг денгиз ҳарбий кучлари эса Россяникидан юз марта кучли\nРуслар Ливиядан қочганида ковушлари ҳар томонга учиб кетган ))) Фақат турк дронларидан омон қолганларгина қочиб бошлаган ))\n))) Россия мағлуб бўлди? Гўлликларингни қара )) Искандер сенларни ер тишлатади ;)\nРуслар жангчи эмас. Улар ҳеч қачон жанг қила олмайди. Бир ўзлари қатнашган ҳамма урушларнинг ҳаммасида мағлуб бўлишган. Худди иккинчи жаҳон уруши каби кимдир ёрдам берган ҳолданина ғолиб бўлишга. Олға Туркия!\nОшна, нималар деяпсан? Гапиришдан олдин яхшилаб ўйла.\nРус сурбетларни дабдала қилишибдида. Сурияда мактаблар ва шифохоналарни бомбардимон қилиш эмас.\nЎзинингни эшитдингми?! Россия ҳеч қачон мағлуб бўлмаган. Булар эса мақолани атайин чоп этишган. Сен рус эмаслигинг кўриниб турибди, сен украиналик бир тийинга қиммат сурбетсан\nОлға, Россия!!! Россия ҳеч қачон мағлуб бўлмаган ва ҳеч қачон мағлуб бўлмайди.\nОлға, Туркия! Ортга чекинма!\nРоссия ҳукумати ёвуз\nБу катта сиёсат, биз ўз ишларимиз билан шуғулланайлик\nТурклар ғалаба қозонади\nБунақа қилмаган маъқул!\nРоссия жангарилари Ливия тузоғига тушди\nНима учун Россияни бадном қилаётганлар Ливияни портлатган АҚШни эсламайдилар ?! Чунки Катта оға уларнинг фикрларини ўқиб чиқишига умид қилиб, грин-картага ариза топшираётганда ижтимоий тармоқлардаги никларини кўрсатишган. ))\nГрин-карта тўлдираётганда ҳеч қанақа ник ёзиш талаб қилинмайди )))\nРоссия ғалаба қозонади, турклар доим руслардан таъзирини еган\nЮтиб бўпти, дабдаласи чиқиб қочяпти думи қисиқ итдек\nТурклар уларнинг таъзирини бериб қўйди. Мақталган бир нечта «Панцир»лар ҳаводан туриб йўқ қилинди.\nРоссияга шон-шарафлар бўлсин! Биз сен билан, фақат олдинга!\nРоссия – бу ёвузлик, ўлат...\nЖонга тегди шу Россия, нега ҳаммаёққа бурнини суқаверади? Украина, Грузия, Молдова, Сурия, Ливан. Буларнинг барини Россия қилди. Вақт келади, Россияга жуда ёмон бўлади.\nСен ўзинг кимсан? Грузин бўлсанг керак\nКимлигини нима фарқи бор? Асосийси ундай эмас\nИмперия қуламагунича тинчимайди. Лекин у албатта қулайди\nРоссия қайси йўл билан ва қаерга боришни билади\nУлар ҳеч қачон Турк армияси каби қудратли бўлолмайди.\nОхирги 200 йил ичида Россия Туркияни неча марта мағлуб этган?\nФақат рус дарсликларида шунақа\nТурклар қайдан тажрибали жангчи бўлсин? Буюк Пётр давридан бери улар Россиядан таъзирини еган. Улар ўз кетини сақлаб қолиш учун Қримдан ҳам воз кечишди, Россия арманлар ва болгарлар учун ҳам уларнинг таъзирини берди. Улар на жанг қила оладилар ва на нимадир қура оладилар, фақат олиб-сотарликни эплайдилар холос...\nМабодо туркларга асир тушган Петр эмасми ўша?\nНималар деяпсан ўзи? Россия юзма-юз урушларда ҳеч қачон ғалаба қозонмаган. ТУРКЛАР асрлар давомида ҳукмронлик қилган, Россия эса атиги 300 ёшда. Империяни назарда тутяпман. Қиличлар ва жасорат урушлари вақтида қаерда эдингиз? Энди бурчакдан беркиниб олиб ўқ узишни ғалаба деб атаяпсан. Майли, сен айтгандек бўлақолсин. Аммо бу узоққа чўзилмайди; чириган давлатнинг ўзи ич-ичидан қулайди. ТУРКЛАР эса аввалгидай асрлар давомида ҳукмронлик қиладилар, ИНШАЛЛОҲ\nТарихни ўрган, ўқимаган\nТуркиянинг қудратли замонавий армияси Россиянинг ўйинчоқ аскарларини яксон қилди\nФактлар келтир. Кўпчилиги араб давлатларидан чиққан ёлланма аскарлар гуруҳини армия билан адаштирма.\nРоссиянг Туркия олдида бир ҳовуч ахлатдек гап. Бизларга қарши лапти ва балалайкалар билан жанг қилмоқчимисизлар?\nЭртакнамо тентак экансан\nБир-бирингизни ўлдириш билан машғулсиз. Ҳаётдан ҳеч қандай сабоқ олмайсизлар. Бу дунёда ягона ҳакам – АЛЛОҲ ТАОЛО ☝ У амалларимизга қараб жазо-мукофот беради. Кўзингизни очинг, одамлар. Яхшилик қилинг!!!\nЯхшилик жуда зўр. Қўлимиздаги ҳамма нарса учун Аллоҳга ҳамд айтамиз. Мен доим Россия тараф бўлганман ва бундан кейин ҳам шундай бўлиб қоламан. Россия бу куч ва Ер юзидаги тинчликнинг гаровидир.


13 апрел куни «қўлга олиш ва йўқ қилиш» амалиётини машқ қилаётган Хитой аскарлари. [Хитой мудофаа вазирлиги]\nКОБУЛ – Яқинда интернетда тарқалган хитойлик ҳарбий йўриқчиларнинг Афғонистондаги Баграм авиабазасига жойлаштирилгани ҳақидаги хабар Хитойнинг мамлакатга қизиқиши ортиб бораётганига шубҳа билан қараётган афғонларда хавотир уйғотган.\nНоми очиқланмаган манбалар октябр ойи бошида AND нашрига «бир нечта Хитой ҳарбий самолётлари Бағром авиабазасига қўнганини» маълум қилган.\nЎша пайтда уларнинг мақсади маълум эмасди, бироқ нашр 13 март куни «Хитойлик ҳарбий хизматчилар Бағром заминида ва Ҳаққоний тармоғи жангчиларини тайёргарликдан ўтказмоқда» деб хабар берган.\nАвиабазада шунингдек, Эрон Ислом инқилоби посбонлари корпуси (ИИПК) аъзолари ва Покистон идоралараро разведка хизмати ходимлари ҳам борлиги айтилган.\nКобулдан 70 км шимолда жойлашган Бағром авиабазасининг барча АҚШ ва НАТО қўшинлари чиқиб кетганидан кейинги ҳолати, ўтган йилнинг 5 июли. [Вакил Кохсар/AFP]\nСўнгги баёнотлар бу иддаоларни тасдиқлаган, дейилади хабарда.\n«Бағром авиабазасининг айрим ички ҳудудларига хорижий қўшинларнинг кичик контингенти жойлашди», деб ёзган Афғонистон собиқ вице-президенти ва Миллий хавфсизлик бошқармасининг собиқ раҳбари Амрулло Солиҳ 22 апрел куни Твиттерда.\n«Уларнинг кимлиги ва қандай функцияларни бажариши ҳақида гапирмоқчи эмасман. Бу тез орада ойдинлашади. Улар Ҳаққоний жангариларини тайёргарликдан ўтказмоқда, буни бир қанча манбалар тасдиқлайди.»\nҲаққоний тармоғини Афғонистонда сўнгги йигирма йил ичида содир этилган энг ҳалокатли ҳужумларда айблашади. У тарихан «Ал-Қоида» билан боғлиқ бўлиб, ва «Ислом давлати» (ИД) билан ҳамкорлик алоқаларига эга.\nАфғонистон расмийларининг 2021 йил феврал ойидаги маълумотларига кўра, «Ҳаққоний тармоғи»нинг иши режалаштириш ва ресурслар билан таъминлашдан иборат бўлса, ИД ҳужумларни амалга оширади ва масъулиятни ўз зиммасига олади, бу эса айбловлардан ҳимояланиш имконини беради.\nХитой инқирозни «кучайтирмоқда»\nХитой буни расман тасдиқламаган бўлса-да, ижтимоий тармоқларда тарқалган бу хабар афғонистонликларни жиддий хавотирга солиб қўйган.\n«Бағром муаммоси ва хитойликларнинг Ҳаққоний жангчиларини тайёргарликдан ўтказиши муҳокама учун ўта жиддий мавзу», дейди Норвегиядаги афғон сиёсий таҳлилчиси Раҳматулла Бежан.\nУнинг сўзларига кўра, «Бу хабар ҳозирча разведка ҳамжамияти томонидан тасдиқланмаган ёки эълон қилинмаган» бўлса-да, «Хитой қўшинларининг Бағром авиабазасига ёки [умуман] Афғонистонга ҳар қандай стратегик топшириқларни бажариш учун киритилиши жуда шошилинч ва яхши ўйланмаган ҳаракат бўлар эди.»\n«Ҳукумати Кобулнинг [янги] маъмуриятини тан олмаган мамлакатнинг ташқи ишлар вазири ва бошқа Хитой расмийларининг Афғонистонга ташрифи жуда шубҳали», дейди Бежан.\n24 март куни Хитой ташқи ишлар вазири Ван И музокаралар учун Кобулга ташриф буюрган.\n«Хитойликларнинг Афғонистонда ҳаракатланиши ва турли тармоқлар барпо қилишга уринишлари мамлакат барқарорлиги, хавфсизлиги ёки ҳукумат тузилишига фойда келтирмайди, аксинча, инқирозни янада кучайтиради», деди Бежан.\n«Бу хитойликларни тушунарли ўйиндан уларга жуда қимматга тушадиган мураккаб ўйин тарафга тортади.»\nАфғонистон ички ишларига аралашув\nБошқа таҳлилчиларнинг айтишича, Хитойнинг Афғонистондаги ҳар қандай ҳарбий ҳозирлиги Афғонистон миллий манфаатларига ва халқаро қонунларга зиддир.\n«Агар хитойликларнинг Афғонистонга қўшин юборгани ҳақидаги хабар рост бўлиб чиқса, бу Хитой сиёсатидаги катта ўзгариш бўлади. Бундай ҳозирлик ҳақиқатан ҳам аралашув сифатида баҳоланади ва халқаро ҳуқуққа зид», дейди Германиядаги афғон таҳлилчиси Ваис Носирий.\n«Хитой сиёсий, иқтисодий ва ҳарбий соҳада АҚШга рақобатчи экани аниқ», деди у. «Хитой энди Афғонистонга жиддий қизиқиш билдирмоқда.»\n«Хитойнинг Афғонистондаги ҳарбий ҳозирлиги минтақа ва дунё учун нозик масаладир», дейди ҳозирда Туркияда бўлиб турган Парвон вилоятининг собиқ губернатори Абдул Басир Салангий.\nУ Хитой қўшинларининг ҳақиқатан ҳам Афғонистонда эканлигига шубҳа билдирса-да, «Хитой катта эҳтимол билан Мироншоҳ, Пешовар ва Кветтада Ҳаққоний тармоғи жангариларини тайёргарликдан ўтказаётган бўлиши мумкинлигини» айтган.\nИсломободда яшовчи афғонистонлик сиёсий ва ҳарбий таҳлилчи Ориф Каёнийнинг айтишича, Хитой уйғур исёнчиларининг фаолияти ҳақида маълумот олиш учун Афғонистонга кичик разведкачилар гуруҳини юборган бўлиши мумкин.\nКобулдаги хусусий университетлардан бирининг сиёсатшунослик куллиёти талабаси, 27 ёшли Жавид Холиқий ҳам шундай фикрни билдирган.\n«Улар [хитойликлар] Афғонистондаги уйғур жангариларини бостириш учун «Ҳаққоний тармоғи» аъзоларини тайёргарликдан ўтказаётган бўлиши ҳам мумкин», деди у.\nХитой Афғонистон конларини кўзламоқда\nБошқа таҳлилчилар Хитой Афғонистондан олиши мумкин бўлган иқтисодий манфаатга ишора қилмоқда.\nХитой компаниялари аллақачон Афғонистоннинг тоғ-кон саноатига сармоя киритишга қизиқиш билдирган – Кобул билан дўстона муносабатлар Пекиннинг «Бир камар, бир йўл» (BRI) ташаббусини Афғонистон ва Марказий Осиё республикаларига кенгайтириш учун йўл очади.\nBRI бошқа мақсадлар қатори ночор мамлакатларнинг табиий бойликларини Хитой манфаатлари йўлида қазиб олиш ва ташиб кетишга ҳам хизмат қилади.\n«Хитойнинг сиёсати Пекин Афғонистон конларига жуда қизиқаётганидан далолат беради», дейди ҳозирда Францияда яшаётган ички ишлар вазирининг собиқ ўринбосари Мирза Муҳаммад Ярманд.\n«Улар шартномаларни қўлга киритиб, Афғонистон конларини эксплуатация қилмоқчи, чунки орадаги масофа жуда қулай ва тежамкор», деди у.\nЯрманднинг фикрича, Пекин Афғонистонга қўшин киритмаган маъқул эканини яхши билади.\n«Хитой қўшинларини Афғонистонга киритишга ҳожат йўқ, агар улар шундай қилишса, бу улкан минтақавий қарама-қаршиликка, Шарқ ва Ғарб ўртасида зиддиятга олиб келади», дейди у.\n«Хитой қўшинларининг ҳозирлиги ҳеч бир афғон учун мақбул эмас, чунки Хитой Афғонистоннинг барқарорлиги, хавфсизлиги ёки иқтисодий ривожланишига ҳеч қандай ҳисса қўшгани йўқ», дейди университет талабаси Холиқий.\n«Хитойнинг Афғонистондаги ягона мақсади – конларимизни талон-тарож қилиш», деди у. «Хитойнинг ҳарбий ҳозирлиги афғонларнинг миллий манфаатларига мос эмас, аксинча вазиятни мураккаблаштиради ва Афғонистондаги билвосита урушларни авж олдиради».


Тожикистон президенти ички ишлар вазирлигида бир қатор лавозимий ўзгаришлар ўтказди\n29 мартда Тожикистон президенти Эмомали Раҳмон ички ишлар вазирлиги тизимида бир қатор лавозимий ўзгаришлар ўтказди.\nХусейнов Музаффар Махмуродович Тожикистонинг Ўзбекистондаги фавқулодда ва мухтор элчиси ва ўриндошлик асосидаги Тожикистонинг Малайзиядаги фавқулодда ва мухтор элчиси лавозимларидан озод этилди ва Тожикистон ташқи ишлар вазири ўринбосари этиб тайинланди.\nДавлатзода Парвиз Тожикистон ташқи ишлар вазири ўринбосари лавозимидан озод этилди ва Тожикистоннинг Хитойдаги фавқулодда ва мухтор элчиси этиб тайинланди.\nКосими Заробиддин Тожикистоннинг Саудия Арабистонидаги фавқулодда ва мухтор элчиси этиб тайинланди ва Тожикистон миллий ахборот агентлиги "Ховар" директори лавозимидан озод этилди.\nТожикистоннинг Россиядаги фавқулодда ва мухтор элчиси лавозимини эгаллаб турган Сатторов Имомиддин Мирзоевич ўриндошлик асосида Тожикистоннинг Арманистондаги фавқулодда ва мухтор элчиси этиб тайинланди.\nТожикистоннинг Озарбайжондаги фавқулодда ва мухтор элчиси Саидов Зохир Озодович ўриндошлик асосида Тожикистоннинг Грузиядаги фавқулодда ва мухтор элчиси этиб тайинланди.


Дори-дармонларнинг нархи ёзиб қўйилиши шарт / ADOLAT ижтимоий-сиесий газетаси\nҲукуматимиз томонидан дори воситалари ва тиббий буюмлар ишлаб чиқарувчи (сотувчи) тадбиркорлик субъектларига катта имкониятлар яратилиб, имтиёзлар берилган. Аммо ушбу йўналишда иш олиб бораётган айрим тадбиркорлар мазкур имкониятлардан тўғри фойдаланиш ўрнига қонунчилик талабларини бузиб келишмоқда.\nХусусан, дори воситалари ҳамда тиббиёт буюмлари чакана савдоси билан шуғулланувчи аксарият дорихоналарда дори воситалари ҳамда тиббиёт буюмларига нархномалар ёзиб қўйилмаяпти.\nЎз навбатида, таъкидлаш жоизки, Ўзбекистон Республикаси “Истеъмолчиларнинг хуқуқларини химоя қилиш тўғрисида”ги қонунининг 6-моддасида сотувчи истеъмолчига ўзи реализация қилаётган маҳсулотнинг баҳоси (нархи) кўрсатиб ёзиб қўйиши шартлиги белгилаб қўйилган.\nҚайсидир дори воситаларига талаб юқори бўлиб, таклиф камайганида “аптекачи”лар томонидан ўша дори воситалари нархи сунъий равишда кўтарилиб кетиши ҳолатлари кузатилмоқда. Бу эса фуқароларнинг ҳақли эътирозига сабаб бўлмоқда.\nПартиямизнинг Сайловолди дастурида дори васиталари савдосига доир бу каби ҳолатлар ҳам назарда тутилиб, уларнинг баҳоси айнан шу дори идиши ёки қадоғига ёзиб қўйилиши назорат қилиниши ҳақида қайд этилиши зарур.\nЎзбекистон "Адолат" СДП фаоли\nМамлакатимизда давлат идоралари фаолияти очиқлигини таъминлаш, жамоатчиликка бу борада аниқ ва холис ахборот етказиб бериш юзасидан кенг кўламли чо...\nОлимнинг ибрат мактаби\nМамлакатимизда юқори салоҳияти эътироф этилган олимлар кўп.


Март ойида Душанбе шаҳрида бўлиб ўтган учрашувда икки президент яқин йилларда мамлакатлар ўртасидаги савдо айланмаси $1 млрдга етишига умид билдирган эди.\nTожикистондаги “Амонат” давлат банки Ӯзбекистон билан ҳамкорлик қилиши ниятида бӯлган маҳаллий тадбиркорларга имтиёзли кредит беришни бошлади.\nЖорий йил мартида Ўзбекистон икки давлат тадбиркорлари ўртасидаги муносабатларни ривожлантириш учун Тожикистонга 100 миллион доллар миқдорида имтиёзли кредит ажратиш тўғрисидаги ҳужжатни имзолаганди.\nTожикистондаги “Амонат” давлат банки раиси Руҳулло Ҳакимзода 24 июль куни Душанбеда бўлиб ўтган матбуот анжуманида Ӯзбекистон давлати томонидан ажратилган 100 миллион доллар кредитни “Амонат”, “Ориён” ва “Эсхата” банклари икки давлат ӯртасидаги иқтисодий ва тижорий ҳамкорликларни ривожлантишга ҳисса қӯшишаётган тадбиркорларга ажратишини маълум қилди.\nҲакимзоданинг қӯшимча қилишича, мазкур маблағдан 35 миллион АҚШ доллари “Амонат” банки ихтиёрига берилган.\n“Ӯзбекистондан Тожикистонга маҳсулот олиб келаётган тадбиркорлар “Амонат” давлат банкига мурожаат қилса, биз уларга кафолат мактуби берамиз. Ушбу мактуб асосида Ӯзбекистон хорижий алоқалар банки керакли маблағни олиб, маҳсулот сотиб олишлари мумкин. Масалан, тадбиркорлар Роғун ГЭСи қурилиши учун Ӯзбекистондан арматура етказади”, - деди Руҳулло Ҳакимзода.\nҲакимзодага кӯра, Ӯзбекистонда бир тонна арматура йӯл харажатлари билан бирга Қазоғистон ёки Россиядан олинадиган маҳсулотдан 90 доллар арзонроқдир.\nҲозирча, 12 хусусий ширкат имтиёзли кредит учун “Амонат” банкига мурожаат қилган.\n“Амонат” давлат банки расмийларининг айтишича, мазкур кредит йиллик 8 фоизга берилиб, қарзни қайтариш муддати 3 йилдан 5 йилгача этиб белгиланган. Ширкатлар ва тадбиркорларга қарз бизнес-планлар ва гаров асосида берилади.\nМаҳалий таҳлилчи Пайрав Чоршанбеевнинг фикрича, Ӯзбекистоннинг 100 миллион АҚШ доллари миқдоридаги тожик тадбиркорларга мӯжалланган кредитидан ҳам тожик тадбиркорлар, ҳам ӯзбекистонлик маҳсулот ишлаб чиқарувчилар манфаат кӯради.\n“Ӯзбекистон томони Тожикистонга кӯпроқ саноат маҳсулотлари экспорт қилиб, бу мамлакатда янги бозорларни эгаллайди. Ҳозир Тожикистон бозорларида Хитой ва Туркия моллари бир-бири билан рақобатлашмоқда. Келгусида Ӯзбекистон арзон ва сифатли моллари бундай рақобатга қӯшилиши мумкин,” - деб айтди Пайрав Чоршанбеев.\nОхирги икки йил ичида Тожикистон ва Ӯзбекистон ӯртасида иқтисодий ва тижорий ҳамкорликлар ривожлана бошлади.\n2017 йилда ўзаро савдо айланмаси 20 фоиз ўсиб, 240 миллион АҚШ долларини ташкил қилди. Жорий йилнинг март ойида Душанбе шаҳрида бўлиб ўтган учрашувда икки президент яқин йилларда мамлакатлар ўртасидаги савдо айланмаси $1 млрдга етишига умид билдирган эди.


Каримов Бакудан таянч изламоқда\nИслом Каримов Илҳом Алиев билан бирга.\nЎзбекистон президентининг 12 октябр куни озарий ҳамкасби Илҳом Алиев билан Зугулба саройида ўтадиган музокаралари кун тартибига оид хабарлар анча сийрак.\nОзарий хабар агентликларига кўра¸ иккала президент ўзаро муносабатларни қамраб олувчи қатор масалалар, жумладан, сиёсий мулоқотни ошириш, минтақавий хавфсизликни таъминлашда биргаликда ҳаракат қилиш, ўзаро савдо-иқтисодий алоқалар ва транспорт коммуникацияларини ривожлантиришга оид масалаларни муҳокама қилади.\nКаримов ва Алиев сўзлашувининг¸ бу каби қуруқ ва зерикарли расмий хабарларда ëзилмайдиган нозик жиҳатлари¸ сиëсатшунослар наздида¸ анчайин қизиқ.\nРасмий матбуот¸ ҳеч қачон эътибор қаратмайдиган жиҳатлардан бири¸ масалан¸ бу сўзлашув ўтаëтган вақтда иккала давлат раҳбари тушиб қолган ташқи муносабатлар вазиятидир.\nХусусан¸ кейинги ойларда Россия ва Ўзбекистон ўртасидаги муносабатлар совуқлашгандан совуқлашмоқда.\n2005 йил Андижон воқеаларидан сўнг АҚШ ва ЕИ га нисбатан тўнини тескари кийган Каримов¸ Америка ҳарбийларини мамлакат ҳудудидан қандай осонлик билан ҳайдаб солган бўлса¸ 2012 йил ëзига келиб Ўзбекистондаги Россия ширкатларини худди шундай мамлакатдан чиқариб юбормоқда¸ Кремл етагидаги клубларни беписандларча тарк этмоқда.\n2005 йил кузида Каримов аксил-Америка руҳидаги ҳаракатлари учун Пекин ва Москвадан таянч топган бўлса¸ 2012 йилга келиб¸ ташқи сиëсат вектори яна Ғарбга томон белгиланди ва бугунга келиб Каримов ўз аксил-Россия ҳаракатлари учун қўллов ва таянч қидирмоқда.\nБундан аввал икки маротаба президентликка сайланганидан сўнг ўз хорижий сафарини стратегик иттифоқчи кўрилган Тошкентдан бошлаган Владимир Путиннинг жорий муддати Тошкентни айланиб ўтиш билан характерланмоқда.\n20 сентябр куни Бишкекда ўтказган музокаралари натижасида Россия ва Қирғизистон президенти олтита шартнома имзолади. Улар орасида Тошкент ҳукумати тиш-тирноғи билан қарши чиқаëтган Қамбарота-1 ГЭСи ҳамда Юқори Норин ГЭС каскадларини қуриш ва ҳамкорликда фойдаланиш тўғрисидаги шартномалар ҳам бор. Бундай келишув билан Кремл¸ Тошкентга қўлингдан нима ҳам келарди¸ дегандек қилди.\nТожик президенти Имомали Раҳмон туғилган кунда Душанбега келган Путин¸ бу ерда ҳам Тошкент ҳовлисига яна тош отди. Гарчи Роғун қурилиши борасида Тошкентга қарши аниқ-тиниқ баëнот бермаган бўлса ҳам¸ Путин исталган пайт Тожикистондаги Ўзбекистон манфаатларини ўз режасига кўра бошқариш қўлидан келишидан писанда қилди.\nМинтақадаги асосий дарëлар қуйисида жойлашган Ўзбекистоннинг энг нозик жойи бўлмиш сув муаммосида Тошкент мухолифлари ëнини олиш орқали Путин¸ Каримовни жиддий хавотирга солган кўринади.\nПутиннинг Бишкек ва Душанбе сафарлари олди-кетида кўп ҳам сссрдошлариникига меҳмонга юрмайдиган Ислом Каримов Остона¸ Ашхобод ва 11 октябр куни Бакуга сафар қилди.\nКузатувчиларга кўра бу сафарлардан мақсад¸ Россиянинг постсовет ҳудудидаги агрессив сиëсатини жиловлашга қодир кучли коалиция тузишдир.\nКаримовнинг Тоғли Қорабоғ можаросида Россия ва Арманистон каби КХШТ аъзоси бўлган давлатлар эмас¸ Озарбайжон позициясини очиқ қўллагани Бакуда алоҳида қадрланади ва Каримовга Кремл босимини қайтариш учун таянч лозим бўлса¸ Баку бундай таянч беришга тайëр.\nКаримовнинг Баку сафарини шарҳлаган Озарбайжон парламенти қошидаги Ташқи алоқалар қўмитаси аъзоси¸ таниқли сиëсатшунос Расим Мусабеков Озодлик билан суҳбатда шундай баëнот берди:\n- Бундай таянч бугун фақат Каримовга эмас¸ бизга ҳам керак. Зотан Россиянинг постсовет ҳудудида кучайиб бораëтган босимини ўз танасида ҳис қилаëтган фақат Тошкент эмас¸ бу сафда Баку ҳам бор. Шу боис¸ Россиянинг бу ҳудуддаги агрессив ҳатти-ҳаракатларини жиловлаш учун Ўзбекистон ва Озарбайжон позицияси консолидацияси ўта муҳим¸ дейди озарий парламенти депутати ва сиëсатшунос Мусабеков.\nТошкент ва Баку биргаликда Москва босқичма-босқич кучайтираëтган босимни тўхтатиш учун нималар қилиши мумкин¸ деган саволга мулоҳаза юритган Расим Мусабеков иккала давлат ихтиëрида бу мақсадда қўллаш мумкин бўлган қатор сиëсий ва иқтисодий воситалар борлигини айтади.\n- Бу фақатгина Россия манфаатига хизмат қилмайдиган энергетик лойиҳалардаги ҳамкорликкина эмас. Москвага босим ўтказиш учун МДҲ доирасида сиëсий майдон бор. Олайлик¸ Москва постсовет ҳудудига тиқиштираëтган турли интеграцион лойиҳалар.\nОзарбайжон ҳам¸ Ўзбекистон ҳам ҳозирча бу лойиҳаларга алоҳида-алоҳида қаршилик кўрсатиб келди. Эндиликда икки давлатнинг ўз позициясини мувофиқлаштириб¸ биргаликда Россия режаларини рад этиши¸ Путин учун жиддий босим воситаси бўлиши мумкин¸ дейди Озарбайжон парламенти қошидаги Ташқи алоқалар қўмитаси аъзоси Расим Мусабеков.


Моҳинур Рустамова2021-06-01T14:23:47+05:001 Iyun, 2021|“Йилнинг энг фаол журналисти – 2021”, Матбуот|\nЖАНОБ СЕКТОР РАҲБАРЛАРИ, ҚАНИ, ҚАЕРДАСИЗ?\n4 ЙИЛДАН БУЁН СИЗНИ ХАЛҚ ИЗЛАЯПТИ…\n“Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида”ги Президент Қарори (ПҚ-3182-сон 08.08.2017) имзолангач, ҳар бир туманнинг фаол қатлами ҳисобланмиш ҳоким, прокурор, Ички ишлар бўлими бошлиғи ҳамда ҳудудий солиқ бўлими бошлиғига ўз туманида жойлашган маҳаллалар бириктириб берилди. Президентимиз ташаббуси билан жойларда ташкил этилган сектор раҳбарлиги вазифасидаги шахсларнинг асосий иш фаолияти аҳолини камбағалликдан чиқариш ва ишсиз фуқароларни иш билан таъминлаш этиб белгиланган эди. Қарор имзоланганига ҳам қарийб 4 йил бўлди. Шу муддат ичида ҳали ҳам халққа яқинлашолмай юрган, бирор-бир кўзга ташланадиган янгилик қилмаган, қайсидир фуқаронинг ишини “қойиллатиб” ҳал этмаган айрим сектор раҳбарлари йўқ эмас.\nБаъзи сектор раҳбарларини ўз ҳудудидаги аҳолининг кўпчилик қатлами танимаётганлигини ишонч билан айтаётганимизнинг сабаби бор. Ушбу мавзуда @darakchipochta телеграм манзилида “Сектор раҳбарингизни танийсизми? У сизнинг муаммоларингизни ижобий ҳал этиб бера олдими?” мазмунидаги саволлар билан ўтказган кичик сўровномамиз аҳоли томонидан катта муҳокамаларга сабаб бўлди. Бизнинг телеграмдаги электрон манзилимизга келиб тушган жавобларнинг асосий мазмуни “Йўқ, танимайман. Ким у? Қандай вазифаларни бажаради?” каби жумлалар бўлди. Сўровномани ижтимоий тармоққа жойлаштиргач, ўйлаб қарасам, журналист, яъни аҳолининг нисбатан фаол қатлами вакили бўла туриб, ўзим ҳам сектор раҳбаримни танимас эканман. Эҳтимол мен талаба бўлиб пойтахтда юрганим учун кўрмагандирман, дея ўзимни овутишга уриндим. Аммо маълум бўлишича, нафақат мен, балки ён-атрофдаги таниш-билишлар ҳам танимаслигини билдиришди. Чунки у киши бирор марта маҳалламизга “қадам ранжида қилмаганлар”. Тўғри-да, тинч бошини оғритиб, аҳоли билан учрашиб нима қилади? Салқин кабинетида жойлашган юмшоқ креслода ўтиргани яхши-ку… Аммо давлат раҳбари катта ишонч билан таъсис этган сектор раҳбарлиги вазифасидаги шахслар қатор қарор, янги фармонларни қўя турайлик, ўз вазифасига тегишли бўлган қонунларни ҳам билмайди. Шунинг учун ёнига борган фуқаронинг ишини ҳал этмасдан (этолмасдан) чўзи-и-иб юраверишади. Аслида, агар чиқарилаётган қарорларни бир марта очиб кўрса, ҳар бир юзага келиши мумкин бўлган муаммонинг ечими, пул бўлса, пул муаммоси, уй бўлса, уй муаммоси, йўл бўлса, йўл муаммосига тегишли бўлган янги қонунлар чиққани ва уларнинг барчасига ечим ҳуқуқий ҳужжатларимизда белгилаб борилаётганлигини билишарди. Шунчаки уларга буни аҳолига тўғри йўналтириш вазифаси қолган, холос. Қуруқ қошиқ оғиз йиртар, деганларидек, келинг, сўзимизнинг исботи сифатида аҳолидан келган баъзи мурожаатларни таҳрирсиз шаклда эътиборингизга ҳавола этамиз.\n«ҚАЁҚҚА БОРАЙ ДАЪВОГА?»\n“Исмим Маърифат. Тошкент шаҳар Учтепа туманиданман. Бизнинг сектор раҳбаримиз туман ҳокими Фарҳод Абдуллаев бўлса керак. Мен “Темир дафтар”га киритилганман. 6 йилдан бери уйга рўйхатда тураман. Касалмандман. Ёлғиз она гемотологияда қон касаллиги бўйича рўйхатга ҳам қўйилганман. Ишлашга яроқсизман. Ойига 300 минг сўм бокувчисини йўқотган, деб бола пули берилади. Ҳоким билан кўришганимда вақтинча яшаш жойингиз бор, давлат томонидан бериладиган уйдан сизга беролмайман, деди. Ҳоким ёрдамчисига ҳоким билан яна гаплашишим керак десам, маслаҳатлашиб кўраман, деганига ҳам 3 ой бўлди. Деярли ҳар куни қўнғироқ қиламан, жавоб бермайди. Қанча кўришишга уринсам ҳам, иложи йўқ. Хуллас, қуйи поғонадан муаммолар юқоридагиларга етиб бориши учун, албатта, инсон ўз жонига қасд қилиши керакмикан, деб ўйлаяпман…”\n«НАФАҚА ПУЛЛАРИМНИ ҲАМ УЗИБ ҚЎЙИШДИ…»\n“Мен Қашқадарё вилояти Қарши шаҳриданман. Бизга қарашли сектор раҳбаримиз менинг муаммоларимга умуман қизиқмайди. Қабулига борсам, ҳар хил баҳоналар билан жўнатиб юборишади. Муаммойимга ҳеч бир чора кўришни исташмайди. Ўзим ёлғиз онаман, икки нафар фарзандим бор. 14 ёшгача бўлган нафақа пулларимни ҳам узиб қўйишди. “Темир дафтар”га киритилган бўлсам ҳам, ҳеч бир моддий ёрдам ёки бир марталик ёрдамларни беришмаган.”\nХўш, жаноб сектор раҳбарлари, агар салгина виждонингиз бўлса, президент ишончини поймол қилмай, еган нон-тузингизни ҳалолланг-да, халқ олдига чиқинг! Ахир, сиз бугун бепарво бўлган муаммо эртага ўзингизни ҳам домига тортиши ҳеч бир эҳтимолдан ҳоли эмас!\n“Даракчи” газетасининг 20-сонида (20.05.2021) чоп этилган.


Жанубий Корея делегацияси нима учун Сингапурга бормоқда? - Халқ сўзи\n16:23 05 Июнь 2018 Дунё\nКорея Республикаси ташқи ишлар вазирлиги АҚШ президенти Дональд Трамп ва КХДР етакчиси Ким Чен Ин ўртасида бўлиб ўтадиган саммит арафасида Сингапурга ўз дипломатларини юборади. Делегация таркибидан ўндан зиёд киши жой олади. Бу ҳақида KBS телеканали хабар берди.\nМаълумотларга кўра, делегатлар ичида КХДР ядро дастурини дипломатик тартибга солиш бўйича департамент ходимлари(улар Корея ярим оролидаги муаммоли вазиятни изга солишда муҳим роль ўйнайди), ахборот ва матбуот департаменти вакиллари ҳам бўлади.\nЖанубий кореялик дипломатларнинг асосий вазифаси КХДР ва АҚШ раҳбарлари учрашуви доирасида ядро муаммоси муҳокамаларини кузатиб боришдир. Улар, шунингдек, Шимолий Корея ва Америка вакиллари ўртасидаги алоқаларни қўллаб-қувватлашни режалаштирган.\nДелегация таркиби вазиятга қараб янада кенгайтирилиши мумкин.\nЭслатиб ўтамиз, яқинда Оқ уй матбуот котиби Сара Сандерс журналистлар учун ўтказилган брифингда АҚШ ва КХДР раҳбарлари ўртасидаги тарихий саммит 12 июнда Сингапурда соат 9 да бошланишини расман тасдиқлаганди.


Архивы ИНТИМ - tafsilar.info\n11 Sentabr 16:15 by Редакция\nПойтахт ҳуқуқ-тартибот идоралари интим хизматлар кўрсатадиган спа-салон ноқонуний фаолиятига чек қўйиш ҳақида сўзлаб беришди. Маълум қилинишича, Тошкентда интим хизмат кўрсатиладиган массаж ва спа-салонларига рейд ўтказилган. Бу ҳақда ДИИБ хабар бермоқда. Хабарларга кўра, Шота Руставели кўчасида жойлашган кўп қаватли уй аҳолиси курорт карантин қўйилганига қарамай ҳанузгача ишлаётганидан шикоят қилган. Текширув пайтида салонда меҳмон бор эди –\n09 Sentabr 11:15 by Редакция\nИнтернет тизими кўплаб жиноятларни режалаштириш ва содир этиш имкониятини яратди. Улардан бирини Самарқанд милитсияси ходимлари аниқладилар. Самарқандда танишини интим фотосуратлар билан шантаж қилган аёл ушланди, деб хабар берди Ўзбекистон ИИВ ҳузуридаги Тергов бошқармаси. Бошқарма матбуот хизматининг хабар беришича, 42-ёшли С.Н. 43-сентябр куни 43 ёшли Ф.А.нинг шахсий фотосуратларини олиб, уни Интернетда нашр этаман ва жабрланувчининг қариндошларига


Тошкент шаҳар давлат солиқ бошқармаси Солиқ соҳасида ҳуқуқбузарликлар профилактикаси бўлими бошлиғи лавозимига Абдураҳмонов Музаффар Мирзараҳимович тайинланди. Бу ҳақда Давлат солиқ қўмитаси Матбуот хизмати маълум қилди.\nМ. Абдураҳмонов 1988 йилда Тошкент шаҳрида туғилган. Маълумоти олий, 2011 йилда Тошкент автомобиль йўллари институти, 2016 йилда Тошкент Давлат иқтисодиёт университетини тамомлаган. Меҳнат фаолиятини Ўзбекистон Республикаси Президенти ҳузуридаги Давлат бошқаруви академиясидан бошлаб, турли лавозимларда фаолият юритган. 2018 йилдан «Тошкент шаҳар Инвестициялар, инновациялар, туризмни ривожлантириш ва хусусийлаштирилган корхоналарга кўмаклашиш бошқармаси» давлат унитар корхонасининг инвестиция лойиҳаларини амалга ошириш ва мониторинг қилиш бўлими бошлиғи лавозимида ишлаб келган.\nТошкент солиқ коллежини замонавий таълим муассасасига айлантириш бўйича ишлаб чиқилган концепцияга мувофиқ, яқин вақтлар ичида ушбу коллеж республикадаги замонавий таълим муассасалари қаторидан жой олиши режалаштирилган. Бу йўлда хорижий ва маҳаллий таълим муассасаларининг илғор тажрибасидан кенг фойдаланиш, шу жумладан, International House Tashkent халқаро академик лицейи билан ҳамкорликда замонавий ўқув моделини жорий этиш ва уни амалиёт билан уйғунлаштириш мақсад қилинган.\nШу боис Inter House халқаро академик лицейида кадрлар тайёрлаш бўйича етарлича билим ва тажриба тўплаган Тиллаев Фирдавс Ҳасанович Тошкент солиқ коллежи директори этиб тайинланди.\nФ.Тиллаев1988 йилдаТошкентшаҳридатуғилган. Маълумоти олий, 2009 йилда Тошкент ирригация ва мелиорация институти, 2018 йилда Ўзбекистон Республикаси Банк-молия академиясини тамомлаган. У саноат тармоқларида турли лавозимларда фаолият олиб борган.


4 ноябрь, 2018, 12:45 465\nБатутда сакраш бўйича терма жамоамиз вакиллари жаҳон чемпионатида иштирок этиш учун Россияга жўнаб кетишди\n7-10 ноябрь кунлари Россиянинг Санкт-Петербург шаҳрида трамполинда сакраш бўйича жаҳон чемпионати бўлиб ўтади. Дунёнинг сара спортчилари орасида терма жамоамиз вакиллари ҳам ушбу нуфузли мусобақада юртимиз шарафини ҳимоя қилишади.\nКеча мусобақада иштирок этиш учун терма жамоамиз вакиллари Россияга жўнаб кетишди. Маълум бўлишича, ушбу дунё биринчилигида юртимиз шарафини 4 спортчимиз ҳимоя қилишади: Самир Усмонов, Амиран Бабаян, Моҳирбек Олимжонов ва Фарангиз Рўзиева.\nДастурга кўра, терма жамоамиз вакиллари яккалик ва жуфтлик баҳсларида ўз чиқишларини намойиш этадилар. Бўлажак мусобақада вакилларимизга омад ёр бўлсин!


Осиё чемпиони Рустам Ашурматов ЙПХ ходими...\n27.02.2018 00:35 3 13475\nКеча ижтимоий тармоқларда Осиё чемпиони Рустам Ашурматовнинг Президент совғаси — «Малибу»ни йўл патрул хизмати ходими тўхатгани акс этган сурат оммалашиб кетди.\n«Оffside.uz» нашри ана шу масалага ойдинлик киритиш мақсадида футболчи билан боғланди.\n— Рустам, бугун ижтимоий тармоқларда тарқалган расмга изоҳ бера оласизми? Нима бўлган эди?\n— Ассалому алайкум. Аслида ижтимоий тармоқлардаги фикр билдирилганчалик ҳеч қандай иш бўлгани йўқ. Эрталаб машғулотларга кетаётган вақтимда йўл патрул хизмати ходими тўхтатди. Йўл четида тўхтадим ва ҳужжатларимни тақдим этдим. ЙПХ ходими ҳужжатларимни текширди ва қачон давлат рақами тақишимни сўради. Мен 2—3 кунда давлат рақами олишимни айтдим ва ҳужжатларимни қайтариб берди. Бошқа ҳеч қандай гап йўқ.\n— Сиз қоида бузмагандингизми? Фақат ҳужжатларни текшириш учун тўхтатдими?\n— Худди шундай. Қоида бузганим йўқ, улар тўхтатиб ҳужжатларим жойида эканлигини текширишди, холос.\n— Ижтимоий тармоқларда фикр билдирган мухлисларга нима дейсиз?\n— Нима дейишим мумкин, биз ҳам ҳамма қатори инсонмиз. Энг аввало қоидаларга бўйсунишимиз шарт ва қонун олдида чемпионми ёки оддий инсонми ҳамма баробар. Шуни тушунган ҳолда йўлда юрганда қоидаларга бўйсунамиз, қоидаларни бузадиган бўлсак худди футболдаги каби қоида бузганимиз учун жазоланишимизни бошқалардан кўра яхшироқ англаймиз. Ҳар хил гап сўзларга ишонмаслигингизни сўраб қоламан\nфутбол ЙПХ Осиё чемпионлари